qundao/data-zh-poetry huggingface dataset:
春夜永春亭作
作者：胤禛
朝代：清

霏微池馆罨春烟，银汉迢迢淑景妍。鱼跃清波惊犬吠，月穿绿柳觉莺眠。折蕉戏写题花句，接竹斜通傍槛泉。良夜寸阴应共惜，岂容虚度艳阳天。
春夜钓鱼矶闻笛
作者：胤禛
朝代：清

暮雨一帘初卷，东风万卉齐芳。隔林渔火明灭，沿溪笛韵悠扬。
春日
作者：胤禛
朝代：清

独有东风擅剪裁，朱朱白白后先开。鸟因枝密潜身隐，蝶为香多作队来。紫陌笙歌喧陆海，青郊车马动春雷。更攲晓枕寻残梦，何事林鸠故故催。
春日泛舟
作者：胤禛
朝代：清

兰舟宛转浪纹平，一棹容与荡晚晴。上苑春深芳草绿，西山落照远峰明。长空鸦返千林暝，绝塞鸿归万里情。缥缈中流凭览胜，始知仙境有蓬瀛。
春日潞河
作者：胤禛
朝代：清

潞河初解冻，桂楫溯潆洄。霁色明书帙，春涛劝酒杯。云排群鸟度，风鼓万帆开。扈从轩游日，惟惭作赋才！
春日闲行
作者：胤禛
朝代：清

清旭笼云暖气含，远山如黛水如蓝。啼鸠到处青桑垄，乳鸭谁家碧柳潭。公子醉鞭金勒骑，佳人笑摘野花簪。春光骀荡东风缓，蜂蝶悠扬晚更憨。
春日随驾舟次
作者：胤禛
朝代：清

新柳绿丝柔，依依拂御舟。悠扬牛背笛，款乃水边讴。翠羽飞桑扈，娇音啭栗留。春晴天气好，欢喜奉宸游。
春暮登楼
作者：胤禛
朝代：清

坐惜芳华晚，登楼独举觞。眼看春色暮，行踏落花香。藻密鱼堪隐，林深鸟易藏。凭栏无限思，新月逗清光。
春深闲居
作者：胤禛
朝代：清

长日惬幽栖，轩窗面小溪。云开徐自敛，鸟歇又重啼。爱水频垂钓，看花偶一题。坐怜春已暮，望里绿阴齐。
春郊
作者：胤禛
朝代：清

策马向春田，闲游野趣偏。飞花时点袂，舞蝶故随鞭。萍密藏溪鹜，风高戾纸鸢。酒旗遥入望，茅店古松边。
春院小饮
作者：胤禛
朝代：清

春深红紫映楼台，槛外风香花尽开。东海玉盘看乍涌，恰逢童子抱尊来。
是日瞻拜御容追忆慈颜不胜悲怆再成一律
作者：胤禛
朝代：清

屈指违颜岁再周，飞光逝水两难留。圣仪秋肃钦渊默，天语春温想喔咻。荐食哀生松殿里，捧觞泪洒玉阶头。兢兢继述何堪道，服训常怀负荷忧。
晓度杏山
作者：胤禛
朝代：清

曙色催樵牧，山崖径郁盘。霜凝鸦背白，沙印马蹄干。海气笼朝旭，林飙送早寒。凤城清漏隔，遥忆寝门安。
晓晴
作者：胤禛
朝代：清

晓起浮窗日色明，苔痕滋碧露光莹。绕阶几树看花发，对岸一声听鸟鸣。波剌游鱼翻浪急，低徊舞蝶傍帘轻。春云漠漠寒偏峭，默乞天公十日晴。
晚晴
作者：胤禛
朝代：清

雨余林隙漏斜曛，石砌幽花似茜裙。爽气渐来残暑退，移床岩畔看秋云。
晚晴远眺
作者：胤禛
朝代：清

垂柳阴阴亭榭，落花点点池塘。情怡平林暮霭，目极芳草斜阳。水硙溪边自转，鱼罾篱外谁张？万里清光皎洁，数声笛韵悠扬。
晚泊
作者：胤禛
朝代：清

傍柳泊湖船，停桡薄暮天。远村烟树里，归雁水云边。钓叟垂香饵，樵童曳纸鸢。江乡民物美，风景更熙然。
晚泛
作者：胤禛
朝代：清

画桡闲泛暮霞明，风细波微暑气轻。更转碧山寻胜迹，恰逢双鹤似相迎。
晚登海河楼
作者：胤禛
朝代：清

晚景登楼望，波涵夕照明。观澜清俗虑，倚槛动诗情。孤鹜冲霞去，扁舟向海行。悠然尘境远，惟听棹歌声。
暮春
作者：胤禛
朝代：清

春暮饶佳景，闲行踏碧苔。落花浮水面，戏蝶舞墙隈。春拂兰丛暖，阴移竹影回。流光将入夏，更有牡丹开。
暮春四宜堂咏怀
作者：胤禛
朝代：清

花繁如锦草如茵，雨细风轻物候新。朱邸舞筵成往事，斑衣戏彩久凝尘。万几宵旰忙中趣，百岁光阴梦里真。不问春归何处去，惟听燕语报芳辰。
暮春有感
作者：胤禛
朝代：清

虚窗帘卷曙光新，柳絮榆钱又暮春。听政每忘花月好，对时惟望雨旸匀。宵衣旰食非干誉，夕惕朝乾自体仁。凤纪分颁虽七度，民风深愧未能淳。
暮春杂咏
作者：胤禛
朝代：清

春云澹荡满平湖，渺渺烟波接绿芜。芳甸雨过花竞笑，画桥风起柳相扶。莺歌鸟语天然曲，水秀山清自在图。胜景已超尘世界，何须驾海访蓬壶。炉烟袅袅拂帘栊，太液波澄晓镜融。卜岁喜看三月雨，惜春深坐百花风。红尘不到黄金阙，香雾时遮碧玉宫。对此上林光景好，清平愿与万方同。
暮春杂咏·其一
作者：胤禛
朝代：清

春云澹荡满平湖，渺渺烟波接绿芜。芳甸雨过花竞笑，画桥风起柳相扶。莺歌鸟语天然曲，水秀山清自在图。胜景已超尘世界，何须驾海访蓬壶。
暮春杂咏·其二
作者：胤禛
朝代：清

炉烟袅袅拂帘栊，太液波澄晓镜融。卜岁喜看三月雨，惜春深坐百花风。红尘不到黄金阙，香雾时遮碧玉宫。对此上林光景好，清平愿与万方同。
暮春野望
作者：胤禛
朝代：清

户牖凌虚百尺楼，川原霁色坐中收。绿萝灌水园蔬茂，碧浪翻风垄麦稠。杨柳坡边眠牧竖，杏花树畔泊渔舟。升平睹此丰年景，更亿英贤济远猷。
暮秋
作者：胤禛
朝代：清

散步御园东，清溪跨玉虹。一亭风冷淡，叠砌石玲珑。秋老松含翠，霜浓柿缀红。萧然天气肃，云外度征鸿。
月
作者：胤禛
朝代：清

体空质妙禀阳辉，一镜明能遍九围。冷伴画楼吹玉笛，清临香阁理金徽。纤纤柳外星光隐，寂寂花间烛影微。独有沧江烟浪里，扁舟载得满轮归。
月
作者：胤禛
朝代：清

宝镜奁开升自东，星疏云净正秋中。从看圆洁今宵满，即此晶辉万古同。奕奕荣光蟾吐彩，溶溶澄景水明空。当筵坐爱团圞好，时得香飘桂子风。
月下独酌
作者：胤禛
朝代：清

春月娟娟映水清，一斟一酌听泉声。微风暗拂花枝动，几点残红扑酒罂。
月下闲步
作者：胤禛
朝代：清

闲行曲岸边，西岭暮苍然。草蔓迷幽径，桥危咽细泉。溪风吹缓带，夜色逼吟肩。徙倚看林杪，云间月影迁。
月夜听泉声得句
作者：胤禛
朝代：清

逶迤洲渚薜萝幽，苑静偏宜秉独游。万树林梢看月上，三峰岩畔听泉流。溅衣珠洒晴疑雨，戛玉湍鸣夏似秋。风激潺湲声不断，夜深恋赏未回舟。
月夜对落花有感
作者：胤禛
朝代：清

落花满径月朦胧，夜静闲吟料峭风。烟外钟声来院落，天边桂影入帘栊。萋萋芳草春将去，冉冉韶光酒莫空。新绿成阴红紫减，清和天气正冲融。
月夜平湖放舟
作者：胤禛
朝代：清

风卷平湖玉簟纹，沙汀落叶正纷纭。微微隔岸萤光隐，历历横空雁字分。碧浪载舟舟破浪，白云笼月月穿云。渺然秋爽超凡界，欲问西山鸾鹤群。
月夜泛舟
作者：胤禛
朝代：清

堤柳阴分举画桡，数声呕轧荡轻舠。芙蓉馆北香浮沼，桑柘村西月满桥。雪鸟冲烟孤鹭起，金鳞破浪巨鱼跳。溯洄一片清光里，心会南华秋水谣。
朕因去冬未雪忧怀莫释夙夜竭诚祈祷于惊蛰后二日荷蒙上天鉴佑春雪下降朝野同欢因成一律用志欣庆
作者：胤禛
朝代：清

霢霂愆期忧岁俭，临轩愁咏悯农歌。三冬望雪心如渴，此日飞英气始和。苍昊垂慈施恺泽，黔黎有幸沐恩波。遥思九土应同庆，积素凝华知几多？
朕御极七载宵旰万几未遑他出己酉夏因命将远讨誓师于南海子缅怀曩日侍奉皇考巡幸此地色笑俨在目前而龙驭杳然邈不可攀俯仰徘徊曷胜今昔之感爰成一律以述追思
作者：胤禛
朝代：清

花开野甸不知名，接辔依然辇路平。细草当时随驻跸，垂杨此日绕行营。河山满目音容邈，风景关心岁月更。禁旅多年蒙教养，畀予戡定作干城。
望医巫闾山
作者：胤禛
朝代：清

翠黛满云封，遥看北镇雄。壮观侔五岳，峻秩比三公。葱郁兴王气，扶摇广莫风。勒铭维祖烈，瞻仰万年同。
望岱
作者：胤禛
朝代：清

芙蓉万仞插丹梯，海上群峰莫与齐。九点青烟看野马，五更红日候天鸡。云封峭壁松多古，藓积残碑字未迷。冉冉岭头笙鹤下，仙坛曾此降金泥。
望海楼二首
作者：胤禛
朝代：清

凌霄雄杰耸层楼，碧海苍茫远望收。混一乾坤云水阔，濯磨日月浪花浮。百川输委盈襟带，万类涵濡任泳游。闻道此中覃帝泽，几曾汪秽有停流。朱栏画栋最高楼，海色天容万象收。海底鱼龙应变化，天中云雨每蒸浮。无波不具全潮势，此日真成广汉游。仙客钓鳌非我意，凭轩惟是羡安流。
望海楼二首·其一
作者：胤禛
朝代：清

凌霄雄杰耸层楼，碧海苍茫远望收。混一乾坤云水阔，濯磨日月浪花浮。百川输委盈襟带，万类涵濡任泳游。闻道此中覃帝泽，几曾汪秽有停流。
望海楼二首·其二
作者：胤禛
朝代：清

朱栏画栋最高楼，海色天容万象收。海底鱼龙应变化，天中云雨每蒸浮。无波不具全潮势，此日真成广汉游。仙客钓鳌非我意，凭轩惟是羡安流。
松
作者：胤禛
朝代：清

矫矫拂云姿，能教众木卑。苍鳞疑挟雨，翠鬣静含飔。花暖飘香粉，膏流结紫芝。千龄待黄鹤，集此最高枝。
松月吟
作者：胤禛
朝代：清

香飘桂子月初盈，凉泛松涛溪共鸣。丛桂影中和月影，万松声里听溪声。
柳絮
作者：胤禛
朝代：清

楝花风过雪霏霏，万点沾衣不湿衣。轻逐东西香毂转，狂随来去马蹄飞。河桥漠漠迷渔艇，村店纷纷扑酒旂。巧入疏帘如有意，拂琴飘卷伴书帏。
桂花
作者：胤禛
朝代：清

月殿珠英绽嫩黄，婆娑翠叶隐微霜。为含贞性能长洁，独向秋风压众芳。
桃源深处
作者：胤禛
朝代：清

溪外每闻犬吠，林间日听莺声。漫问武陵何处，且来此地移情。
桃花坞即景
作者：胤禛
朝代：清

禁园宜雨复宜晴，别馆春深枕簟清。数片落花惊午梦，一声渔唱惹闲情。暂移榻向松间坐，恰听禽来竹里鸣。惟有东风知我意，满池新绿浪纹生。
梅
作者：胤禛
朝代：清

瘦影亭亭立，幽香细细清。竹希霜后操，松订岁寒盟。先得东风意，犹含太古情。超然群卉外，一味澹为生。
梅花
作者：胤禛
朝代：清

绰约琼姿澹自真，清标冒雪倍精神。不同群卉争妖艳，一种寒香最可人。
梅花二首
作者：胤禛
朝代：清

冰蕊舒芬腊欲残，香魂脉脉自凌寒。先春不借东皇力，冒雪惟容隐士看。素面浓嫌梨粉艳，仙标狂鄙柳绵干。玲珑铁干珠光映，宛若疏星傍晓阑。开迟宁逐雪消残，岁底曾经彻骨寒。未识芳心何处托，欲将冷眼向谁看？饮余含笑香微吐，暖入凝酥晕不干。一种天然清意味，每牵幽赏到更阑。
梅花二首·其一
作者：胤禛
朝代：清

冰蕊舒芬腊欲残，香魂脉脉自凌寒。先春不借东皇力，冒雪惟容隐士看。素面浓嫌梨粉艳，仙标狂鄙柳绵干。玲珑铁干珠光映，宛若疏星傍晓阑。
梅花二首·其二
作者：胤禛
朝代：清

开迟宁逐雪消残，岁底曾经彻骨寒。未识芳心何处托，欲将冷眼向谁看？饮余含笑香微吐，暖入凝酥晕不干。一种天然清意味，每牵幽赏到更阑。
步月至泉畔试茶
作者：胤禛
朝代：清

飞阁流云护碧纱，曲栏掩映竹阴斜。巡檐步月敲奇句，坐石烹泉品贡茶。乳液清逾花上露，春旗嫩展雨前芽。水天一色明如昼，照见溪鱼戏浅沙。
母后三周讳辰
作者：胤禛
朝代：清

鞠我恩深重，违颜梦渺茫。三年成逝水，百感对流光。黯黯慈云在，迢迢仙路长。朝来又临讳，含怆仰空苍。
母后二周讳辰
作者：胤禛
朝代：清

自隔慈颜杳，重临此日悲。音徽徒有慕，尊养已无时。恩念劬劳重，心惊岁月驰。朝来益为怆，抚序泪空垂。
母后周年述哀一首
作者：胤禛
朝代：清

慈恩重，难禁涕泪悬。尊荣心莫罄，恍惚岁云迁。物候常如此，音容独渺焉。寝门空在望，一望一凄然！
水围
作者：胤禛
朝代：清

春日猎汀洲，欢声拍浪浮。云樯排八阵，桂棹竞中流。鸣镝摧腾羽，飞烟罨彩斿。昆明夸水舰，岂足拟宸游。
永春亭留春
作者：胤禛
朝代：清

小池风力软，槛外柳阴交。花点游鱼藻，泥香乳燕巢。淡烟浮水面，纤月挂松梢。恋咏留春句，题笺未忍抛。
江边书屋
作者：胤禛
朝代：清

湍响听泷泷，帘开对大江。园幽人迹少，把卷倚南窗。
池上待月
作者：胤禛
朝代：清

水含夕籁静，余亦澹怀空。星彩低穿树，花香暗度风。初看幽径白，渐露小桥红。行到天心处，清光更不同。
池边
作者：胤禛
朝代：清

斋居读书暇，晚向池边步。水面落花浮，水底行云度。山色从西来，泉声日东注。静观物何闲，超然得妙悟。
汤泉
作者：胤禛
朝代：清

凌云兰殿郁崔嵬，绕槛涟漪温液回。养正为能恒净洁，莹心不止荡氛埃。宿含炎德珠光润，只觉阳和涧底来。著绩岂徒堪愈疾，溶溶一脉万年开。
河沙
作者：胤禛
朝代：清

河沙千世界，只此一微尘。为见禽鱼乐，方知天地春。无心还是妄，有说却非真。识得西来意，时时景物新。
河灯
作者：胤禛
朝代：清

月涌湖心白，灯燃湖面红。琪花开色界，电彩灿虚空。棹泛明河里，人游列宿中。兰舠鸣梵呗，飘入藕花风。
沿湖游览至菜圃作
作者：胤禛
朝代：清

一行白鹭引舟行，十亩红渠解笑迎。叠涧湍流清俗念，平湖烟景动闲情。竹藏茅舍疏篱绕，蝶聚瓜畦晚照明。最是小园饶野致，菜花香里辘轳声。
深柳读书堂消夏
作者：胤禛
朝代：清
体裁：七言律诗

曲尘绿染万条丝，窣地浓阴暑暗移。旋渍霜毫铺玉版，细研荷露写新诗。一天月色画图古，两部蛙声鼓吹奇。潇洒楼台临碧水，夜深倒影静垂垂。
深柳读书堂消夏
作者：胤禛
朝代：清

麴尘绿染万条丝，窣地浓阴暑暗移。旋渍霜毫铺玉版，细研荷露写新诗。一天月色画图古，两部蛙声鼓吹奇。潇洒楼台临碧水，夜深倒影静垂垂。
深柳读书堂避暑
作者：胤禛
朝代：清

三庚节届祝融临，闲对明窗阅古箴。树杪莺喉调妙曲，槛边蝶翅舞芳襟。嫩荷香远风频递，深柳阴重暑不侵。移榻帘前何所思，要赓解阜入虞琴。
清凉纪游一十四首 其一 入山
作者：胤禛
朝代：清

清凉境界梵王宫，碧染芙蓉耸昊穹。万古云封五顶寺，千株松纳四时风。盘回鸟道珠幡里，缭绕炉烟画障中。石立俨然如接引，疑逢青髻化身童。
清凉纪游一十四首 其七 真容院
作者：胤禛
朝代：清

殊像原无二，庄严属画工。昔闻叱牛叟，今见跨狮翁。月面光莹玉，珍缨贯慧风。真容从未隐，漫道现虚空。
清凉纪游一十四首 其七 真容院
作者：胤禛
朝代：清

殊像原无二，庄严属画工。昔闻叱牛叟，今见跨狮翁。月面光莹玉，珍缨贯慧风。真容从未隐，漫道现虚空。遨游从净土，安稳度香城。鸟亦通禅悦，松如响梵声。山岚朝夕幻，关柳去来迎。凤阙慈云近，惟殷问寝情。清凉境界梵王宫，碧染芙蓉耸昊穹。万古云封五顶寺，千株松纳四时风。盘回鸟道珠幡里，缭绕炉烟画障中。石立俨然如接引，疑逢青髻化身童。嵯峨东陟插云峰，壁翠峦苍亘百重。妙吉祥师常说法，那罗延窟惯藏龙。远窥沧海初升日，响振空林欲曙钟。一派明霞光绚烂，天然佛镜豁心胸。岿然秀拔峙南台，顶势穹窿若覆杯。香阁遥瞻烟锁处，宝灯闻说夜飞来。仙岩铺锦凭谁绣，虎窟屯云为我开。欲礼真容先在望，频催前骑蹑崔嵬。挂月岩前一经探，岧峣紫翠叠烟岚。圆机风与溪相答，秘义人同石共谭。灵异迹多难罄笔，清凉峰好尽如簪。无边觉海毫端入，八水源头不用参。北台秀矗斗杓傍，楼殿凌虚结上方。众壑俱从檐下落，万缘都向槛边忘。洪河如带明分野，恒岳为邻接大荒。世界三千空色喻，岂离般若一毫光。五朵青莲簇翠鬟，峨峨一朵涌中间。近来若个宗风彻，至此方知佛日闲。采菊梵仙归洞去，踏花狮子自空还。法身宝塔门门现，毕竟游人未到山。祗林几处隐松关，门带寒溪碧玉湾。历叩花宫寻白足，遍登香阁看青山。无尘觉地猿能定，不系神心云共闲。一片清凉苍翠色，家家分得满窗间。精蓝郁起碧岩幽，此日斋诚驻紫骝。东指凤城双阙迥，西瞻鹫岭半空浮。梵钟缥缈香云外，宝翰昭回古殿头。神表天弧开净域，河沙浩劫颂宸游。
清凉纪游一十四首 其三 南台
作者：胤禛
朝代：清

岿然秀拔峙南台，顶势穹窿若覆杯。香阁遥瞻烟锁处，宝灯闻说夜飞来。仙岩铺锦凭谁绣，虎窟屯云为我开。欲礼真容先在望，频催前骑蹑崔嵬。
清凉纪游一十四首 其二 东台
作者：胤禛
朝代：清

嵯峨东陟插云峰，壁翠峦苍亘百重。妙吉祥师常说法，那罗延窟惯藏龙。远窥沧海初升日，响振空林欲曙钟。一派明霞光绚烂，天然佛镜豁心胸。
清凉纪游一十四首 其五 北台
作者：胤禛
朝代：清

北台秀矗斗杓傍，楼殿凌虚结上方。众壑俱从檐下落，万缘都向槛边忘。洪河如带明分野，恒岳为邻接大荒。世界三千空色喻，岂离般若一毫光。
清凉纪游一十四首 其六 中台
作者：胤禛
朝代：清

五朵青莲簇翠鬟，峨峨一朵涌中间。近来若个宗风彻，至此方知佛日闲。采菊梵仙归洞去，踏花狮子自空还。法身宝塔门门现，毕竟游人未到山。
清凉纪游一十四首 其十 过清凉山诸寺
作者：胤禛
朝代：清

祗林几处隐松关，门带寒溪碧玉湾。历叩花宫寻白足，遍登香阁看青山。无尘觉地猿能定，不系神心云共闲。一片清凉苍翠色，家家分得满窗间。
清凉纪游一十四首 其十三 射虎川台麓寺
作者：胤禛
朝代：清

精蓝郁起碧岩幽，此日斋诚驻紫骝。东指凤城双阙迥，西瞻鹫岭半空浮。梵钟缥缈香云外，宝翰昭回古殿头。神表天弧开净域，河沙浩劫颂宸游。
清凉纪游一十四首 其十四 再度龙泉关
作者：胤禛
朝代：清

遨游从净土，安稳度香城。鸟亦通禅悦，松如响梵声。山岚朝夕幻，关柳去来迎。凤阙慈云近，惟殷问寝情。
清凉纪游一十四首 其四 西台
作者：胤禛
朝代：清

挂月岩前一经探，岧峣紫翠叠烟岚。圆机风与溪相答，秘义人同石共谭。灵异迹多难罄笔，清凉峰好尽如簪。无边觉海毫端入，八水源头不用参。
清凉纪游一十四首 出山途中口占二首之一 其十一
作者：胤禛
朝代：清
体裁：七言绝句

路转层台树几重，绿阴如幄护金容。行从琪草瑶花过，衣染生香百和浓。
清凉纪游一十四首 出山途中口占二首之二 其十二
作者：胤禛
朝代：清
体裁：七言绝句

日射关门宿雾开，化城咫尺首重回。仙云片片随行骑，直自清凉山顶来。
清凉纪游一十四首 清凉石二首之一 其八
作者：胤禛
朝代：清
体裁：七言绝句

光寒如镜卧深云，半是云斑半藓纹。谁识方方一片里，古今容尽屐交纷。
清凉纪游一十四首 清凉石二首之一 其八
作者：胤禛
朝代：清

光寒如镜卧深云，半是云斑半藓纹。谁识方方一片里，古今容尽屐交纷。体本清凉自解烦，天然秀色蓄云根。曼殊说法今何在，参客空寻趺坐痕。路转层台树几重，绿阴如幄护金容。行从琪草瑶花过，衣染生香百和浓。日射关门宿雾开，化城咫尺首重回。仙云片片随行骑，直自清凉山顶来。
清凉纪游一十四首 清凉石二首之二 其九
作者：胤禛
朝代：清
体裁：七言绝句

体本清凉自解烦，天然秀色蓄云根。曼殊说法今何在，参客空寻趺坐痕。
清明
作者：胤禛
朝代：清

春云蔼蔼罨重城，二月天容逗嫩晴。雪尽柳条青可折，寒消桃蕊绛初成。谁家新燕低飞影，何处归鸿晚度声。窗外好风樽内酒，钻榆取火又清明。
清闲
作者：胤禛
朝代：清

世间何处觅清闲，只在朝堂城市间。即此是非名利客，何殊野衲闭禅关。
渔翁
作者：胤禛
朝代：清

渔翁独钓曲江湾，春雨秋风总是闲。满眼儿孙长绕膝，卖鱼沽酒醉苍颜。
渡句骊河
作者：胤禛
朝代：清

辽水东西岸，寒云接渺茫。平沙留雁迹，堠火靖龙荒。木落晴峦出，冰坚雪练长。经时疏定省，望日陡高冈。
渡扬子江
作者：胤禛
朝代：清

临江山势郁岧峣，江面风和絮乱飘。锦缆解开扬子渡，龙旗飞过广陵潮。重光丽日悬天镜，几道晴虹驾海桥。一曲汾歌怀帝德，榜人齐唱拥兰桡。
湖亭观荷
作者：胤禛
朝代：清

馆字清幽晓气凉，更宜澹荡对烟光。湖平水色涵天色，风过荷香带叶香。戏游金鳞依密荇，低飞银练贴芳塘。兰桡折取怜双蒂，殊胜陈隋巧样妆。
湖际闻野寺钟声
作者：胤禛
朝代：清

长伴予游鹤与松，何烦扈跸得从容。湖烟淡罨迎人月，山寺遥传定夜钟。不问清修谈内典，懒将密意叩南宗。悠然梵响因风送，暗数云林第几峰。
溪水碧于草
作者：胤禛
朝代：清

傍涧寻花去，沿堤步翠行。谁将芳草色，染得碧溪明。衫縠风中绉，眉痕镜里生。红颜云易改，可似水常清？
瀛台泛舟二首
作者：胤禛
朝代：清

春深游上苑，鼓枻荡中流。波涌方壶岛，林开翡翠楼。落花飘两岸，垂柳拂扁舟。此日欢无极，君恩被特优。暮转西池棹，风微锦波平。蜻蜓闲自得，鸂鶒递和鸣。举网双鳞获，停杯四韵成。仙山何处访？此即是蓬瀛。
瀛台泛舟二首·其一
作者：胤禛
朝代：清

春深游上苑，鼓枻荡中流。波涌方壶岛，林开翡翠楼。落花飘两岸，垂柳拂扁舟。此日欢无极，君恩被特优。
瀛台泛舟二首·其二
作者：胤禛
朝代：清

暮转西池棹，风微锦波平。蜻蜓闲自得，鸂鶒递和鸣。举网双鳞获，停杯四韵成。仙山何处访？此即是蓬瀛。
热河园中避暑
作者：胤禛
朝代：清

别业遥连上苑边，承恩避暑兴怡然。兰舟晓泛清波里，荷盖擎珠颗颗圆。
热河道中
作者：胤禛
朝代：清

山色岚光映马鞯，软沙细草缓鸣鞭。花开遍野时飞蝶，云散晴空好射鸢。孤店酒帘飘柳外，几家溪水绕门前。穿林暮返携锄叟，略彴欹斜度晚烟。
热河闲咏七首
作者：胤禛
朝代：清

塞北开行殿，窗临万壑松。云封双塔岭，烟锁磬锤峰。飘渺层峦接，盘回曲径重。红尘难到处，何事不从容。一人临塞北，万里息边烽。朽木含生意，闲花逞冶容。夔魈潜隐迹，虎豹尽藏踪。群动无纷扰，帷闻响梵钟。避冗原无意，搜奇念久灰。境幽饶野趣，山静绝浮埃。驯鹿时来去，闲云自往回。长年颐养得，何畏景光催。卜居岂为避三庚，峦壑幽深气象清。绝顶苍松多古韵，前川皓月倍常明。薄衾坐拥浑忘我，高枕倚吟别有情。万籁寂然银汉转，一声破梦曙钟鸣。泠泠碧涧胜丝竹，叠叠苍岩列画图。异卉手拈陈几案，野蔬亲摘付庖厨。闲中随展经千页，睡起新烹茶半壶。莫谓超然解遗世，庙堂清福一慵愚。山深地僻尘嚣隔，斜荫茆堂百尺松。石壁有斑凭雨凿，柴门无钥倩云封。盘岩曲磴留麋迹，绕砌平沙印鹤踪。梦觉南窗何所事，独吟独酌尽从容。闲来忘暑兼忘我，浩气冲融贯太虚。城市山林君子宅，山林城市帝王居。不寻仙客谈元旨，懒觅高僧讲梵书。天地古今惟一啸，悠然自得有谁如。
热河闲咏七首·其一
作者：胤禛
朝代：清

塞北开行殿，窗临万壑松。云封双塔岭，烟锁磬锤峰。飘渺层峦接，盘回曲径重。红尘难到处，何事不从容。
热河闲咏七首·其七
作者：胤禛
朝代：清

闲来忘暑兼忘我，浩气冲融贯太虚。城市山林君子宅，山林城市帝王居。不寻仙客谈元旨，懒觅高僧讲梵书。天地古今惟一啸，悠然自得有谁如。
热河闲咏七首·其三
作者：胤禛
朝代：清

避冗原无意，搜奇念久灰。境幽饶野趣，山静绝浮埃。驯鹿时来去，闲云自往回。长年颐养得，何畏景光催。
热河闲咏七首·其二
作者：胤禛
朝代：清

一人临塞北，万里息边烽。朽木含生意，闲花逞冶容。夔魈潜隐迹，虎豹尽藏踪。群动无纷扰，帷闻响梵钟。
热河闲咏七首·其五
作者：胤禛
朝代：清

泠泠碧涧胜丝竹，叠叠苍岩列画图。异卉手拈陈几案，野蔬亲摘付庖厨。闲中随展经千页，睡起新烹茶半壶。莫谓超然解遗世，庙堂清福一慵愚。
热河闲咏七首·其六
作者：胤禛
朝代：清

山深地僻尘嚣隔，斜荫茆堂百尺松。石壁有斑凭雨凿，柴门无钥倩云封。盘岩曲磴留麋迹，绕砌平沙印鹤踪。梦觉南窗何所事，独吟独酌尽从容。
热河闲咏七首·其四
作者：胤禛
朝代：清

卜居岂为避三庚，峦壑幽深气象清。绝顶苍松多古韵，前川皓月倍常明。薄衾坐拥浑忘我，高枕倚吟别有情。万籁寂然银汉转，一声破梦曙钟鸣。
狮子园夏日
作者：胤禛
朝代：清

石屋荆扉枕翠岗，烟峦朝夕郁丹苍。棋敲绿树阴中局，酒泛红薇架下觞。珠箔昼摇新竹影，玉池晚送嫩荷香。居闲漫谓全无事，一榻临风蝶梦长。
狼居胥山大阅
作者：胤禛
朝代：清

帝为生民计，狼胥阅大兵。穷荒金鼓震，朔漠旆旌明。令出山川动，威扬神鬼惊。技娴百战勇，恩重一身轻。预卜妖氛散，悬知海宇清。彼狂擒子献，蠢尔倒戈迎。遁去浑无路，争归尽布诚。鹰抟驱鸟伏，螳臂骇车行。不惮疏方远，惟期边塞平。濡毫歌懋烈，吉日愧难赓。
环秀山房对月
作者：胤禛
朝代：清

暑退林泉爽，新秋景物佳。蛩吟依藓砌，鹤迹印溪沙。搁笔评山色，擎怀对月华。坐深群籁寂，竹树影横斜。
珍珠泉应制
作者：胤禛
朝代：清

珍珠旧有名，官署一泓明。似沸光靡定，无风浪自平。流长知物润，源洁觉心清。两度邀宸赏，澄泓荷宠荣。
田家即事二首
作者：胤禛
朝代：清

沙碛高低禾黍盈，群飞铜雀绕田鸣。竹弓蒿矢堪驱吓，漫向黄云试射声。戍烽罢举息征尘，肆力耕耘属幸民。榆柳阴疏秋社近，缘边笳鼓赛田神。
田家即事二首·其一
作者：胤禛
朝代：清

沙碛高低禾黍盈，群飞铜雀绕田鸣。竹弓蒿矢堪驱吓，漫向黄云试射声。
田家即事二首·其二
作者：胤禛
朝代：清

戍烽罢举息征尘，肆力耕耘属幸民。榆柳阴疏秋社近，缘边笳鼓赛田神。
田家四时词春
作者：胤禛
朝代：清

陌头杨柳初放，溪上桃花欲燃。处处青鸠呼雨，家家黄犊耕烟。牧童群嬉挑菜，饷妇自解撑船。借问浪游城市，何如乐业村田！
甲辰十一月十三日恭值皇考二周忌辰感时永慕哀痛填膺洒泪述哀敬成一律
作者：胤禛
朝代：清

霜露重惊岁月侵，抚时莫解感伤心。慕思实切终身永，恩德难酬罔极深。那得寝门重问膳，每怀圣训更沾襟。朝来回忆前年事，痛抱终天自古今。
画栏
作者：胤禛
朝代：清

薰风披拂画栏东，照眼榴花烂熳红。暑气不侵松阁内，清阴长在竹窗中。由来丘壑情堪寄，即此蓬瀛路可通。次第药阶香晚露，纤纤新月上梧桐。
畅春园芍药花开作
作者：胤禛
朝代：清

首夏清和殿阁开，园中景物足徘徊。翩翾紫燕衔泥去，睍睕黄莺过水来。槐影初圆当永昼，桐阴渐引上层台。更怜芍药临风好，香袭书帏锦作堆。
癸卯十一月十三日恭遇圣祖仁皇帝忌辰缅怀顾复深恩瞻对无由不胜凄怆敬赋六韵以抒罔极之思
作者：胤禛
朝代：清

寝门不再省晨安，睽隔伤怀阅暑寒。思慕情殷劳梦寐，几筵频展痛汍澜。岁时每怆推迁易，恩德难忘覆载宽。付托独深羞浅薄，命提莫望益悲酸。天心此日犹能复，圣范无时更奉欢。瞻对御容风木惨，何禁哀涕欲摧肝。
癸未中秋对月时以疾假不获扈从出塞感赋
作者：胤禛
朝代：清

十载中秋月，都从北塞看。祗今临皎镜，远愧隔鸣銮。暑退身差健，宵良意强欢。当轩对樽酒，重念圣恩宽。
癸未岁随驾南巡渡扬子江恭纪
作者：胤禛
朝代：清

敬从泛楼船，春江二月天。云开孤塔迥，风送远帆联。津柳迎清跸，沙洲接御烟。中流回望处，翠岫列晴川。
登望海楼
作者：胤禛
朝代：清

极目澹沧海，涵泓无所从。量包天地外，色染古今容。浪起思鲲化，云飞羡鹤踪。坐观渊默里，万派自朝宗。
登望海楼
作者：胤禛
朝代：清

观海登楼日未斜，晴空万里浮云霞。才经一阵风过槛，倏起千堆雪卷花。贝阙鳌峰如可接，鹏津鲛室岂终遐。诡词未许张融赋，到此方知语不夸。
登焦山上方口占
作者：胤禛
朝代：清

浩浩天边水，苍苍山顶松。老僧禅定后，隔岸一声钟。
百籁坐自吟
作者：胤禛
朝代：清

飒然一派起秋林，相和无人竟夕吟。落叶萧萧声乍隐，悬泉㶁㶁响堪寻。悠扬岂似临风笛，断续非关捣练砧。默坐寂寥听不厌，恍于静里得空心。
百花亭春咏
作者：胤禛
朝代：清

涟漪碧水浸苔痕，垂柳丝丝静掩门。月上海棠惊鸟梦，雨来庭院浴花魂。
皇宫东暖阁联
作者：胤禛
朝代：清
体裁：联

诸恶不忍作；众善必乐为。
皇宫西暖阁联
作者：胤禛
朝代：清
体裁：联

原以一人治天下；不以天下奉一人。
皇父亲祀北郊甘霖大霈恭纪
作者：胤禛
朝代：清

甫竣宣防略，銮回五月中。郊原需惠雨，稼穑切皇衷。方泽期将界，精禋事必躬。礼成霖澍霈，圣意信天通。
皇父勘河省不获奉侍瞻恋惭悚交迫于怀敬成一律
作者：胤禛
朝代：清

河槽筹国计，疏导恤民生。俯允廷臣请，亲劳圣主行。未能随法驾，何以效愚情。定省无由达，中宵愧悚并。
皇父颁赐御制诗扇恭纪
作者：胤禛
朝代：清

慈恩莫并与天崇，御制遥颁宠锡隆。挥洒仙毫凝湛露，捧摇宝扇被仁风。四诗寻绎宸章里，八体兼收睿笔中。圣蕴难窥真万仞，于兹力学愿磨砻。
皓月鉴丹宫
作者：胤禛
朝代：清

新秋爽气满瑶京，鸳瓦流辉一色明。耿耿银河低紫禁，溶溶冰镜上丹楹。素娥佩冷凌风响，金桂香飘合殿清。但愿千秋轮不缺，团圞光彩对常盈。
看竹口占
作者：胤禛
朝代：清

林含虚籁扇清和，翠筱娟娟浥露多。结实成阴偏得所，幸邀鸾驭数经过。
睡起
作者：胤禛
朝代：清

小斋岑寂漏声迟，书卷香炉得自怡。花不识愁工巧笑，柳恒如醉类情痴。梦回窗隙风翻帙，光动帘钩月映池。静里陶然清兴剧，苔笺石墨坐题诗。
瞻仰盛京宫阙念祖宗创业艰难恭赋二十韵
作者：胤禛
朝代：清

奉命趋辽海，猗欤仰旧宫。逶迤龙脉远，詄荡凤城雄。念昔开洪造，乘时建武功。师征方自葛，考卜重迁酆。一剑风尘际，三陲指顾中。神威宣率土，皇极协苍穹。式廓弥增壮，维垣遂克崇。八门连阃域，双阙竦高空。曳佩千官列，输琛万国同。兵农咸定制，礼乐渐移风。爰及纯熙介，覃敷景历融。寰区欣奠鼎，故里抱遗弓。沛邑恩优渥，舂陵望郁葱。星躔争拱北，王气本从东。绵瓞钟灵盛，凝庥后裔蒙。圣慈殷孝享，敕谕遣微躬。肃睹兴京胜，恭承祀典隆。丕基劳栉沐，奕叶荷帡幪。槚松灵祗护，檐楹肸蚃通。祖宗光烈在，明发惕愚衷。
知鱼亭待月
作者：胤禛
朝代：清

传呼不用上林丞，傍水登临远郁蒸。解渴漫调金掌露，清心胜饮玉壶冰。知鱼亭畔观鱼跃，得月台前望月升。烟敛碧池星汉皎，玉栏高处尽堪凭。
禁苑秋霁应制
作者：胤禛
朝代：清

灵囿逢秋霁，西山晓翠张。澄波添太液，爽气发长杨。丛桂含香嫩，疏桐转影凉。宸襟披拂处，鱼藻有辉光。
秋
作者：胤禛
朝代：清

碧天荐爽火西流，序转商飙应蓐收。警鹤声中清露下，征鸿影外断云浮。梧楸萧瑟宜新霁，禾黍离披庆有秋。省敛顺时勤御跸，不耽清兴宴琼楼。
秋
作者：胤禛
朝代：清

风露微凉天气，四乡一派秋光。荞吐东阡雪白，禾香南亩云黄。青刈园蔬足雨，红收林实经霜。举室欣逢乐岁，商量筑圃登场。
秋分前二日月下作
作者：胤禛
朝代：清

露湿天阶夜景赊，湘帘高卷树栖鸦。寒蛩唧唧吟深砌，曲沼盈盈涨浅沙。风度桂丛香馥郁，月穿竹篽影横斜。襟怀凄爽秋将半，落叶萧萧菊欲华。
秋夕
作者：胤禛
朝代：清

初月明楼角，微风动树条。夜凉虫语细，秋老雁声骄。息虑征神爽，忘怀觉境超。阴阴深竹里，时见一萤飘。
秋夕泛舟
作者：胤禛
朝代：清

芙蓉吐艳漙清露，杨柳垂条曳晚烟。几点凫鹥惊画桨，一湖风月载兰船。枣悬硕果心皆赤，芡劈香包实本圆。揽得秋光游兴剧，清宵景物倍鲜妍。
秋夜
作者：胤禛
朝代：清

新秋秋月照虚檐，寂历山扉夜不关。默坐焚香遗万虑，潇潇梧竹水潺湲。
秋夜
作者：胤禛
朝代：清

瑟瑟西风起白蘋，临池曲槛净无尘。苑供火枣盈盘赤，枝缀葡萄下架新。雨后晚凉清几案，山空夜气静心神。悠然一缕炉烟细，虚室忘言契道真。
秋夜印月池作
作者：胤禛
朝代：清

雨后添新涨，盈盈碧沼深。临流洗俗耳，对月静尘心。松引仙禽舞，萍摇锦鲤沉。飒然风拂面，翠竹助清吟。
秋夜直院
作者：胤禛
朝代：清

碧落沉沉蜡炬寒，清秋直院夜将残。金吾禁肃千门静，玉漏声稀列宿阑。宫树半笼蟾影澹，天街欲湿露华漙。垂帘兀坐心如水，此际凭谁举话端？
秋夜述怀
作者：胤禛
朝代：清

桂香盈院宇，银汉净无垠。耿耿难成寐，澄怀虑兆民。
秋日
作者：胤禛
朝代：清

淅沥金风暑渐收，园林景物足清幽。青山环列遥如画，云汉斜晖望欲流。露咽寒蛩声唧唧，月明野鹤意悠悠。丰年不用农人告，手把香粳验有秋。
秋日寓目成咏
作者：胤禛
朝代：清

玉露金飙肃昊穹，澄泓秋水映帘栊。群峰黛染呈寒碧，远浦霞明荡晚红。风度桂林香满院，月穿雁字影书空。予怀喜慰西成候，多稼如云处处同。
秋日登四佳楼晚眺
作者：胤禛
朝代：清

庶务纷纭综理暇，偶将幽兴寄泉林。楼台况复秋光洁，花木偏宜霁景临。西岭层峦千叠翠，东湖细浪万重金。澹烟轻霭疏槐杪，接阵鸿归夕照沉。
秋日登朗吟阁寓目
作者：胤禛
朝代：清

缥缈遥峰带夕曛，晴光历历望中分。桥移虹影当溪卧，风度蝉声隔岸闻。数片晚霞三径菊，一潭秋水半床云。高亭避暑才吟罢，又听金飙送雁群。
秋日登楼有感
作者：胤禛
朝代：清

尺璧谁言抵寸阴，旷然怀抱豁登临。放情缅邈云峰古，极目苍茫烟水深。犹忆童年花下戏，倏经鹤发鬓边侵。眼前秋色当堪赏，况复新晴月满襟。
秋日随驾郊外驻跸遇雨
作者：胤禛
朝代：清

村庄驻辇省农田，共庆西成惠泽宣。雷绕千峰明远电，雨倾四野响飞泉。博山香爇余烟袅，龙井茶敲活火煎。几杵钟声云外杳，顿令心地觉超然。
秋狝扈驾
作者：胤禛
朝代：清

玉帐秋风劲，朱旗霜野开。千屯瞻凤葆，万骑待龙媒。犬疾追狐窜，弓鸣逐鹿回。天颜微一笑，欢动震如雷。
秋雨
作者：胤禛
朝代：清

一雨收残暑，微凉发树端。风清催早桂，气洁媚幽兰。曲沼波痕涨，平畴稻颖繁。诗成晚霁后，秋月逗烟峦。
立夏
作者：胤禛
朝代：清

熏风吹水绿于苔，羲驭徐催朱夏来。堤畔龙鳞皴古柏，庭前兔目绽新槐。
立春
作者：胤禛
朝代：清
体裁：诗

晴光当户映，淑气逐人来。冻草苏先觉，枯条暖自催。荐新红菜甲，应候绿英梅。为问迎春吏，农畴几处开？
立秋前二日游湖亭
作者：胤禛
朝代：清

放情幽兴付渔蓑，潇洒林亭乐太和。每踏芳丛寻古句，闲乘小艇泛清波。烟凝翠黛山疑雾，风蹙斜纹水似罗。深砌蛩鸣残暑退，高梧蝉噪晚凉多。炎云渐敛秋将近，霁景才看夏欲过。静听菱歌音韵好，何须萧鼓济分河。
立秋日怡情亭
作者：胤禛
朝代：清

亭引微风暑气蠲，碧空如洗净云烟。地饶佳景供清赏，节送新凉称午眠。几处蝉鸣啁积翠，数行鱼队乐漪涟。谁云秋色多萧瑟，无限青山入目妍。
端阳前一日为吾弟怡贤亲王二周之辰每一回思辄伤怀抱作五言律志感
作者：胤禛
朝代：清

诘朝端午节，再命罢称觞。岁月如流迈，容仪何日忘。安邦思柱石，觅句梦池塘。物候频增感，情随彩缕长。
竹
作者：胤禛
朝代：清

绿染竿竿润，青笼个个阴。节高寒愈劲，气洁暑难侵。密雨惊龙起，清风引凤吟。幸邀君子号，为尔解虚心。
答友
作者：胤禛
朝代：清

笔健如锥世共称，开缄但觉雾云兴。深藏未许悬斋壁，直恐龙蛇带雨腾。
织图二十三首 其一 浴蚕
作者：胤禛
朝代：清

门多杨柳风，溪涨桃花水。村酒酝羊羔，春闺浴蚕子。纤纤弄翠盆，戢戢蠕香纸。雪茧与冰丝，妇功从此始。
织图二十三首 其七 采桑
作者：胤禛
朝代：清

清和天气佳，比户采桑急。瀼瀼零露繁，冉冉绿阴湿。高柯学猱升，落葚教儿拾。昨摘满笼归，姑犹嗔不给！
织图二十三首 其三 三眠
作者：胤禛
朝代：清

春见拂帘栊，春露繁桑柘。绕箔理三眠，烧灯绕五夜。大姑席未安，小姑梳弗暇。喔喔唱邻鸡，提筐邀比舍。
织图二十三首 其九 炙箔
作者：胤禛
朝代：清

温扇花信风，寒酝麦秋雨。葭帘张蟹舍，松盆暖蚕户。香生雪茧明，光吐银丝缕。门忌少人踪，语燕喧衡宇。
织图二十三首 其二 二眠
作者：胤禛
朝代：清

百舌鸟初鸣，再眠蚕在箔。陌桑青已柔，堤草绿犹弱。正宜旭日和，惟恐春寒作。妇忙儿不知，枣栗频啼索。
织图二十三首 其二十 染色
作者：胤禛
朝代：清

深浅练縓纁，苍黄运巧智。把丝晒柴荆，临风含绮思。焕然五色纷，烂若云霞炽。好语付机工，金梭织锦字。
织图二十三首 其二十一 攀花
作者：胤禛
朝代：清

织绢当织长，挽花要挽双。绪繁劳玉腕，梭冷烬银缸。新样胜吴绫，斜文赛蜀锦。成匹落谁家，讵忍栽衾枕！
织图二十三首 其二十三 裁衣
作者：胤禛
朝代：清

九月届授衣，缝纫难容缓。戋戋逐剪裁，楚楚称长短。刀尺迎风寒，元黄委云满。帝力并天时，农蚕慰饱暖。
织图二十三首 其二十二 剪帛
作者：胤禛
朝代：清

千丝复万丝，成帛良非偶。握尺重含情，欲剪频低首。红分的的桃，青擘柔柔柳。但免舅姑寒，妾单亦何丑。
织图二十三首 其五 捉绩
作者：胤禛
朝代：清

生熟乃有时，老嫩莫纷糅。恐烦姑与嫜，服劳夜继昼。松火发瓦盆，星芒射阶溜。次第了架头，匆忙顾童幼。
织图二十三首 其八 上簇
作者：胤禛
朝代：清

东邻催早耕，西舍呼浸谷。花残蜀鸟啼，春老吴蚕熟。蚑蚑鞠雪腰，盈盈皤丝腹。剪草架初齐，女郎看上簇。
织图二十三首 其六 分箔
作者：胤禛
朝代：清

新燕掠风轻，新蚕偕日长。分箔天气暄，食叶雨声响。少妇采林间，倦归歇陌上。门前桑骚骚，黄云接青壤。
织图二十三首 其十 下簇
作者：胤禛
朝代：清

前月浴新蚕，今月摘新茧。浴蚕柳叶纤，摘茧柳绵卷。膏沐曾未施，风光觉潜转。邻曲慰劳来，欢情一共展。
织图二十三首 其十一 择茧
作者：胤禛
朝代：清

倾筐香雪明，择茧檐日上。大半作丝纶，三分充绵纩。嘱妪理从容，择惯知瘠壮。所虑梅雨过，插秧趁溪涨。
织图二十三首 其十七 织
作者：胤禛
朝代：清

一梭复一梭，频掷青灯侧。艳艳机上花，朵朵手中织。娇女眠齁齁，秋虫语唧唧。檐头月渐高，纸窗明晓色。
织图二十三首 其十三 练丝
作者：胤禛
朝代：清

烟流矮屋青，水汲前溪洁。掉车若卷风，映釜如翻雪。丝头入手长，左右旋转忙。轧轧听交响，行人闻茧香。
织图二十三首 其十九 经
作者：胤禛
朝代：清

昨为篗上丝，今作轴中轻。均匀细分理，珍重相叮咛。君看千万缕，始成丈尺绢。城市纨绔儿，辛苦何尝见！
织图二十三首 其十二 窖茧
作者：胤禛
朝代：清

挽袖解长裙，香汗湿红颊。农事委良人，蚕功独在妾。层层下簇完，劳劳窖茧接。作苦感天公，冰雪满箱箧。
织图二十三首 其十五 祀神
作者：胤禛
朝代：清

丰祀报先蚕，洒庭伫来格。酾酒注樽罍，献丝当圭璧。堂下趋妻孥，堂上拜主伯。神惠乞来年，盈箱赐倍获。
织图二十三首 其十八 络丝
作者：胤禛
朝代：清

女红亦颇劳，凄然当户叹。灯昏络素丝，篗重困柔腕。纤纤鬓影寒，沉沉夜气半。妾心不敢忙，心忙丝绪乱。
织图二十三首 其十六 纬
作者：胤禛
朝代：清

盈盈纬车妇，荆布事素朴。丝丝理到头，的的出新濯。心忙不遑食，腕倦何曾觉。忽听归鸦啼，斜阳挂屋角。
织图二十三首 其十四 蚕蛾
作者：胤禛
朝代：清

邻始通往来，暂时解忙促。出茧影翩翩，翅光腻粉沃。秧苗已抽青，桑叶再见绿。送蛾须水边，流传笑农俗。
织图二十三首 其四 大起
作者：胤禛
朝代：清

今春寒暖匀，南陌条桑好。箔上叶忧稀，枝头采戒早。不知春几多，但觉蚕欲老。阿谁红粉妆，寻芳踏堤草。
织图二十三首·浴蚕
作者：胤禛
朝代：清

门多杨柳风，溪涨桃花水。村酒酝羊羔，春闺浴蚕子。纤纤弄翠盆，戢戢蠕香纸。雪茧与冰丝，妇功从此始。百舌鸟初鸣，再眠蚕在箔。陌桑青已柔，堤草绿犹弱。正宜旭日和，惟恐春寒作。妇忙儿不知，枣栗频啼索。春见拂帘栊，春露繁桑柘。绕箔理三眠，烧灯绕五夜。大姑席未安，小姑梳弗暇。喔喔唱邻鸡，提筐邀比舍。今春寒暖匀，南陌条桑好。箔上叶忧稀，枝头采戒早。不知春几多，但觉蚕欲老。阿谁红粉妆，寻芳踏堤草。生熟乃有时，老嫩莫纷糅。恐烦姑与嫜，服劳夜继昼。松火发瓦盆，星芒射阶溜。次第了架头，匆忙顾童幼。新燕掠风轻，新蚕偕日长。分箔天气暄，食叶雨声响。少妇采林间，倦归歇陌上。门前桑骚骚，黄云接青壤。清和天气佳，比户采桑急。瀼瀼零露繁，冉冉绿阴湿。高柯学猱升，落葚教儿拾。昨摘满笼归，姑犹嗔不给！东邻催早耕，西舍呼浸谷。花残蜀鸟啼，春老吴蚕熟。蚑蚑鞠雪腰，盈盈皤丝腹。剪草架初齐，女郎看上簇。温扇花信风，寒酝麦秋雨。葭帘张蟹舍，松盆暖蚕户。香生雪茧明，光吐银丝缕。门忌少人踪，语燕喧衡宇。前月浴新蚕，今月摘新茧。浴蚕柳叶纤，摘茧柳绵卷。膏沐曾未施，风光觉潜转。邻曲慰劳来，欢情一共展。倾筐香雪明，择茧檐日上。大半作丝纶，三分充绵纩。嘱妪理从容，择惯知瘠壮。所虑梅雨过，插秧趁溪涨。挽袖解长裙，香汗湿红颊。农事委良人，蚕功独在妾。层层下簇完，劳劳窖茧接。作苦感天公，冰雪满箱箧。烟流矮屋青，水汲前溪洁。掉车若卷风，映釜如翻雪。丝头入手长，左右旋转忙。轧轧听交响，行人闻茧香。邻始通往来，暂时解忙促。出茧影翩翩，翅光腻粉沃。秧苗已抽青，桑叶再见绿。送蛾须水边，流传笑农俗。丰祀报先蚕，洒庭伫来格。酾酒注樽罍，献丝当圭璧。堂下趋妻孥，堂上拜主伯。神惠乞来年，盈箱赐倍获。盈盈纬车妇，荆布事素朴。丝丝理到头，的的出新濯。心忙不遑食，腕倦何曾觉。忽听归鸦啼，斜阳挂屋角。一梭复一梭，频掷青灯侧。艳艳机上花，朵朵手中织。娇女眠齁齁，秋虫语唧唧。檐头月渐高，纸窗明晓色。女红亦颇劳，凄然当户叹。灯昏络素丝，篗重困柔腕。纤纤鬓影寒，沉沉夜气半。妾心不敢忙，心忙丝绪乱。昨为篗上丝，今作轴中轻。均匀细分理，珍重相叮咛。君看千万缕，始成丈尺绢。城市纨绔儿，辛苦何尝见！深浅练縓纁，苍黄运巧智。把丝晒柴荆，临风含绮思。焕然五色纷，烂若云霞炽。好语付机工，金梭织锦字。织绢当织长，挽花要挽双。绪繁劳玉腕，梭冷烬银缸。新样胜吴绫，斜文赛蜀锦。成匹落谁家，讵忍栽衾枕！千丝复万丝，成帛良非偶。握尺重含情，欲剪频低首。红分的的桃，青擘柔柔柳。但免舅姑寒，妾单亦何丑。九月届授衣，缝纫难容缓。戋戋逐剪裁，楚楚称长短。刀尺迎风寒，元黄委云满。帝力并天时，农蚕慰饱暖。
美人展书图二首
作者：胤禛
朝代：清

丹唇皓齿瘦腰肢，斜倚筠笼睡起时。毕竟痴情消不去，缃编欲展又凝思。小院莺花正感人，东风吹软细腰身。抛书欲起娇无力，半是怜春半恼春。
美人展书图二首·其一
作者：胤禛
朝代：清

丹唇皓齿瘦腰肢，斜倚筠笼睡起时。毕竟痴情消不去，缃编欲展又凝思。
美人展书图二首·其二
作者：胤禛
朝代：清

小院莺花正感人，东风吹软细腰身。抛书欲起娇无力，半是怜春半恼春。
美人把镜图四首
作者：胤禛
朝代：清

手摘寒梅槛畔枝，新香细蕊上簪迟。翠鬟梳就频临镜，只觉红颜减旧时。晓妆髻插碧瑶簪，多少情怀倩竹吟。风调每怜谁解会，分明对面有知心。竹风飒飒振琅籼，玉骨棱棱耐峭寒。把镜几回频拂拭，爱他长共月团栾。晓寒庭院闭苍苔，妆镜无聊倚玉台。怪底春山螺浅淡，画眉人尚未归来。
美人把镜图四首·其一
作者：胤禛
朝代：清

手摘寒梅槛畔枝，新香细蕊上簪迟。翠鬟梳就频临镜，只觉红颜减旧时。
美人把镜图四首·其三
作者：胤禛
朝代：清

竹风飒飒振琅籼，玉骨棱棱耐峭寒。把镜几回频拂拭，爱他长共月团栾。
美人把镜图四首·其二
作者：胤禛
朝代：清

晓妆髻插碧瑶簪，多少情怀倩竹吟。风调每怜谁解会，分明对面有知心。
美人把镜图四首·其四
作者：胤禛
朝代：清

晓寒庭院闭苍苔，妆镜无聊倚玉台。怪底春山螺浅淡，画眉人尚未归来。
群仙册一十八首 其一 谭元
作者：胤禛
朝代：清

胜境邀仙侣，飞軿访上真。瑶华拂星佩，沆瀣湿云巾。饵玉颜含彩，怀丹气自春。长生探秘诀，守寂炼形神。
群仙册一十八首 其七 跨角兽
作者：胤禛
朝代：清

凌霄丹嶂迥，行处彩霞飞。独角仙家骑，双童鸟羽衣。遨游三岛遍，俯瞰九河微。南极寻前约，云边启玉扉。
群仙册一十八首 其三 赏荷
作者：胤禛
朝代：清

翠盖千重合，冰华万古清。人寰夸玉井，仙露胜金茎。质秀香尤异，波凉暑不生。逍遥蓬岛内，未拟赴瑶京。
群仙册一十八首 其九 泛海
作者：胤禛
朝代：清

碧海长无浪，红云不作秋。月槎飘一叶，莲瓣荡扁舟。竞向银河渡，还从星渚留。年年赓帝寿，元鹤记添筹。
群仙册一十八首 其二 桃熟
作者：胤禛
朝代：清

移种瑶池畔，今看实压枝。香含红熟透，露湿碧荣滋。七颗盛盘日，千年乂摘期。朝来谒金阙，甘美献天墀。
群仙册一十八首 其五 鹿辇
作者：胤禛
朝代：清

白鹿充仙驭，青禽识羽童。期朝太素帝，约会上清宫。草拾瑶池畔，笙吹郁岛中。更倾琼液酒，一醉寿春红。
群仙册一十八首 其八 戏狮
作者：胤禛
朝代：清

青猊原瑞物，长养属仙家。迟日呼童子，春风试爪牙。食惟衔露草，卧为护丹砂。好献通明殿，天衢驭帝车。
群仙册一十八首 其六 迎福
作者：胤禛
朝代：清

翠凝松万岁，香发桂双柎。地接三清境，天开五福图。童颜如冠玉，仙佩总垂珠。行满虚皇召，骖鸾立可须。
群仙册一十八首 其十 采苓
作者：胤禛
朝代：清

圣人长驭世，仙子启灵踪。秘结千龄饵，香腴万载松。雪霜凝珀质，龙虎护云封。酿酒充尧斝，春光驻鹤容。
群仙册一十八首 其十一 烧丹
作者：胤禛
朝代：清

铅砂和药物，松柏绕云坛。炉运阴阳火，功兼内外丹。光芒冲斗耀，灵异卫龙蟠。自觉仙胎熟，天符降紫鸾。
群仙册一十八首 其十七 放鹤
作者：胤禛
朝代：清

白羽裁为氅，丹砂结作鬟。九皋长啸后，华表复飞还。岩洞烟霞侣，蓬瀛供奉班。放教随意去，切莫恋尘寰。
群仙册一十八首 其十三 步雪
作者：胤禛
朝代：清

绛雪呈奇瑞，琼枝花遍开。昆仑银烂漫，碧落玉崔嵬。粉蝶凌风舞，霜禽接翅来。海天长不夜，真境识蓬莱。
群仙册一十八首 其十二 巨桃
作者：胤禛
朝代：清

根盘红日近，枝耸碧云高。阆苑邻青李，瑶池映翠涛。偷须防曼倩，熟拟宴仙曹。莫讶如瓜大，甘香胜玉膏。
群仙册一十八首 其十五 抚鹿
作者：胤禛
朝代：清

遥指蓬山麓，轩临弱水濆。鹿驯眠细草，沙暖覆香云。石亦含灵气，泉皆发异芬。呦呦鸣未已，林外每呼群。
群仙册一十八首 其十八 授法
作者：胤禛
朝代：清

太上乘龙降，群真曳佩参。灵科宣玉简，秘箓发金函。传诀开丹鼎，焚香结紫岚。侍仙通古篆，援笔录元谈。
群仙册一十八首 其十六 双鸾
作者：胤禛
朝代：清

一派箫璈涌，歌声云外飘。青童擎羽盖，翠扇执垂髫。晓籁鸣环玉，天风拂粉绡。双鸾王母使，传简下层霄。
群仙册一十八首 其十四 桧下会真
作者：胤禛
朝代：清

太乙须眉古，虚皇冠佩尊。元初参得一，天地论归根。琼液卮卮满，琪花处处繁。欣看前种桧，老干已龙鶱。
群仙册一十八首 其四 鼓瑟
作者：胤禛
朝代：清

树树花如雪，层层玉作天。芝栽成五色，鹤养已千年。云帔来真侣，霞浆饮上仙。和歌新制曲，宝瑟奏冰弦。
群仙册一十八首·谭元
作者：胤禛
朝代：清

胜境邀仙侣，飞軿访上真。瑶华拂星佩，沆瀣湿云巾。饵玉颜含彩，怀丹气自春。长生探秘诀，守寂炼形神。移种瑶池畔，今看实压枝。香含红熟透，露湿碧荣滋。七颗盛盘日，千年乂摘期。朝来谒金阙，甘美献天墀。翠盖千重合，冰华万古清。人寰夸玉井，仙露胜金茎。质秀香尤异，波凉暑不生。逍遥蓬岛内，未拟赴瑶京。树树花如雪，层层玉作天。芝栽成五色，鹤养已千年。云帔来真侣，霞浆饮上仙。和歌新制曲，宝瑟奏冰弦。白鹿充仙驭，青禽识羽童。期朝太素帝，约会上清宫。草拾瑶池畔，笙吹郁岛中。更倾琼液酒，一醉寿春红。翠凝松万岁，香发桂双柎。地接三清境，天开五福图。童颜如冠玉，仙佩总垂珠。行满虚皇召，骖鸾立可须。凌霄丹嶂迥，行处彩霞飞。独角仙家骑，双童鸟羽衣。遨游三岛遍，俯瞰九河微。南极寻前约，云边启玉扉。青猊原瑞物，长养属仙家。迟日呼童子，春风试爪牙。食惟衔露草，卧为护丹砂。好献通明殿，天衢驭帝车。碧海长无浪，红云不作秋。月槎飘一叶，莲瓣荡扁舟。竞向银河渡，还从星渚留。年年赓帝寿，元鹤记添筹。圣人长驭世，仙子启灵踪。秘结千龄饵，香腴万载松。雪霜凝珀质，龙虎护云封。酿酒充尧斝，春光驻鹤容。铅砂和药物，松柏绕云坛。炉运阴阳火，功兼内外丹。光芒冲斗耀，灵异卫龙蟠。自觉仙胎熟，天符降紫鸾。根盘红日近，枝耸碧云高。阆苑邻青李，瑶池映翠涛。偷须防曼倩，熟拟宴仙曹。莫讶如瓜大，甘香胜玉膏。绛雪呈奇瑞，琼枝花遍开。昆仑银烂漫，碧落玉崔嵬。粉蝶凌风舞，霜禽接翅来。海天长不夜，真境识蓬莱。太乙须眉古，虚皇冠佩尊。元初参得一，天地论归根。琼液卮卮满，琪花处处繁。欣看前种桧，老干已龙鶱。遥指蓬山麓，轩临弱水濆。鹿驯眠细草，沙暖覆香云。石亦含灵气，泉皆发异芬。呦呦鸣未已，林外每呼群。一派箫璈涌，歌声云外飘。青童擎羽盖，翠扇执垂髫。晓籁鸣环玉，天风拂粉绡。双鸾王母使，传简下层霄。白羽裁为氅，丹砂结作鬟。九皋长啸后，华表复飞还。岩洞烟霞侣，蓬瀛供奉班。放教随意去，切莫恋尘寰。太上乘龙降，群真曳佩参。灵科宣玉简，秘箓发金函。传诀开丹鼎，焚香结紫岚。侍仙通古篆，援笔录元谈。
耕图二十三首 其一 浸种
作者：胤禛
朝代：清

百谷遗嘉种，先农著懋功。春暄二月后，香浸一溪中。重穋随宜辨，筠笼用力同。每多贤父老，占节识年丰。
耕图二十三首 其七 初秧
作者：胤禛
朝代：清

珍惜占城种，携儿上垄来。一溪添雨足，盈亩喜秧开。宿露浓相浥，韶阳暖复催。忻忻频笑指，转眼可移栽。
耕图二十三首 其三 耙耨
作者：胤禛
朝代：清

农务时方急，春潮堰欲平。烟笼高柳暗，风逐去鸥轻。压笠低云影，鸣蓑乱雨声。耙头船共稳，斜立叱牛行。
耕图二十三首 其九 拔秧
作者：胤禛
朝代：清

吉辰逢社后，比户趁忙时。盈把分青壤，和根灌绿漪。儿童担饷榼，妇子制秧旗。惯得为农乐，辛劳自不知。
耕图二十三首 其二 耕
作者：胤禛
朝代：清

原隰韶光媚，茅茨暖气舒。青鸠呼雨急，黄犊驾犁初。畎亩人无逸，耕耘事敢疏！勤劬课东作，扶策历村墟。
耕图二十三首 其二十 簸扬
作者：胤禛
朝代：清

朝来风色好，箕宿应维南。敢惜翻飞力，宁教糠秕参。干圆输县吏，狼藉戒童男。得免催租负，方无俯仰惭。
耕图二十三首 其二十一 砻
作者：胤禛
朝代：清

地结霜痕白，檐虚夜气青。声殷砻早谷，风动闭寒扃。玉色鲜堪比，珠光泻不停。蒸炊谋室妇，农祖荐朝馨。
耕图二十三首 其二十三 祭神
作者：胤禛
朝代：清

雨旸征帝德，丰稔慰氓愚。赛鼓村迎社，神灯夜祷巫。酒浆泻罂盎，肴核献盘盂。敢乞长年惠，穰穰遂所需。
耕图二十三首 其二十二 入仓
作者：胤禛
朝代：清

勤劳临岁暮，入囷及良朝。墉栉宁奢望，储藏幸已饶。赋完农有暇，门静吏无嚣。苫廪牢封固，无虞雨雪飘。
耕图二十三首 其五 碌碡
作者：胤禛
朝代：清

如轮转机石，历碌向东皋。驱犊亦何急，平田敢告劳。春塍萦似滞，沃壤腻于膏。水族堪供饷，倾樽醉蟹螯。
耕图二十三首 其八 淤荫
作者：胤禛
朝代：清

鸟鸣村陌静，春涨野桥低。已爱新秧好，旋看覆垄齐。淤时争早作，课罢岂安栖。沾体兼涂足，忙忙日又西。
耕图二十三首 其六 布秧
作者：胤禛
朝代：清

种包忻拆甲，岸畔竞携筐。活活冲泥布，纷纷落垄香。追随欢幼稚，祝祷愿丰穰。气候今年早，行看剌水秧。
耕图二十三首 其十 插秧
作者：胤禛
朝代：清

令序当芒种，农家插莳天。倏分行整整，停看影芊芊。力合闻歌发，栽齐听鼓前。一朝千顷遍，长日正如年。
耕图二十三首 其十一 一耘
作者：胤禛
朝代：清

饱雨纤纤长，含风叶叶柔。载芟除宿莠，挹注引新流。阴借临溪树，声传隔陇讴。炊烟村畔起，归路缓驱牛。
耕图二十三首 其十七 持穗
作者：胤禛
朝代：清

力田欣有岁，晒稻喜晴冬。响落连耞急，尘浮夕照浓。鼠衔犹畏懦，鸡啄自从容。幸值丰亨世，尧民比屋封。
耕图二十三首 其十三 三耘
作者：胤禛
朝代：清

锄莠日当午，骄阳若火燔。耘耔须尽力，辛苦只今番。蝉噪风前急，蛙声水底喧。酿花宜郁暑，翠浪舞翩翻。
耕图二十三首 其十九 筛
作者：胤禛
朝代：清

治粒频求洁，田家亦苦心。筛风当户北，避日就檐阴。一饱功非易，终年力不禁。君看圆似玉，我爱胜如金。
耕图二十三首 其十二 二耘
作者：胤禛
朝代：清

郁郁平畴绿，劳劳一载耘。理苗疏是法，非种去宜勤。笠重初收雾，锄轻半带云。日高忙饷妇，稚子故牵裙。
耕图二十三首 其十五 收刈
作者：胤禛
朝代：清

西成已在望，早作更呼欢。刈穗香生把，盈筐露未干。啄遗鸦欲下，拾滞稚争欢。主伯欣相庆，丰年俯仰宽。
耕图二十三首 其十八 舂碓
作者：胤禛
朝代：清

野陌霜风早，柴门晚日多。舂声接邻响，杵韵洽豳歌。颗颗珠倾篚，莹莹雪满箩。为怜艰苦得，把握屡摩挲。
耕图二十三首 其十六 登场
作者：胤禛
朝代：清

红籼收十月，白水浸陂塍。酿熟田家庆，场新岁事登。云堆香冉冉，露积势层层。劳瘁三时过，饔飧幸可凭。
耕图二十三首 其十四 溉灌
作者：胤禛
朝代：清

艺夺天工巧，人勤地力加。桔槔声振鼓，戽斗疾翻车。灌注畦旋满，呕哑日欲斜。况兼风露美，篟篟吐新华。
耕图二十三首 其四 耖
作者：胤禛
朝代：清

南亩耕初罢，西畴耖复亲。四蹄听活活，十顷望畇畇。蝶舞黄萱晚，莺归绿树新。春光长不负，只有力田人。
耕图二十三首·浸种
作者：胤禛
朝代：清

百谷遗嘉种，先农著懋功。春暄二月后，香浸一溪中。重穋随宜辨，筠笼用力同。每多贤父老，占节识年丰。原隰韶光媚，茅茨暖气舒。青鸠呼雨急，黄犊驾犁初。畎亩人无逸，耕耘事敢疏！勤劬课东作，扶策历村墟。农务时方急，春潮堰欲平。烟笼高柳暗，风逐去鸥轻。压笠低云影，鸣蓑乱雨声。耙头船共稳，斜立叱牛行。南亩耕初罢，西畴耖复亲。四蹄听活活，十顷望畇畇。蝶舞黄萱晚，莺归绿树新。春光长不负，只有力田人。如轮转机石，历碌向东皋。驱犊亦何急，平田敢告劳。春塍萦似滞，沃壤腻于膏。水族堪供饷，倾樽醉蟹螯。种包忻拆甲，岸畔竞携筐。活活冲泥布，纷纷落垄香。追随欢幼稚，祝祷愿丰穰。气候今年早，行看剌水秧。珍惜占城种，携儿上垄来。一溪添雨足，盈亩喜秧开。宿露浓相浥，韶阳暖复催。忻忻频笑指，转眼可移栽。鸟鸣村陌静，春涨野桥低。已爱新秧好，旋看覆垄齐。淤时争早作，课罢岂安栖。沾体兼涂足，忙忙日又西。吉辰逢社后，比户趁忙时。盈把分青壤，和根灌绿漪。儿童担饷榼，妇子制秧旗。惯得为农乐，辛劳自不知。令序当芒种，农家插莳天。倏分行整整，停看影芊芊。力合闻歌发，栽齐听鼓前。一朝千顷遍，长日正如年。饱雨纤纤长，含风叶叶柔。载芟除宿莠，挹注引新流。阴借临溪树，声传隔陇讴。炊烟村畔起，归路缓驱牛。郁郁平畴绿，劳劳一载耘。理苗疏是法，非种去宜勤。笠重初收雾，锄轻半带云。日高忙饷妇，稚子故牵裙。锄莠日当午，骄阳若火燔。耘耔须尽力，辛苦只今番。蝉噪风前急，蛙声水底喧。酿花宜郁暑，翠浪舞翩翻。艺夺天工巧，人勤地力加。桔槔声振鼓，戽斗疾翻车。灌注畦旋满，呕哑日欲斜。况兼风露美，篟篟吐新华。西成已在望，早作更呼欢。刈穗香生把，盈筐露未干。啄遗鸦欲下，拾滞稚争欢。主伯欣相庆，丰年俯仰宽。红籼收十月，白水浸陂塍。酿熟田家庆，场新岁事登。云堆香冉冉，露积势层层。劳瘁三时过，饔飧幸可凭。力田欣有岁，晒稻喜晴冬。响落连耞急，尘浮夕照浓。鼠衔犹畏懦，鸡啄自从容。幸值丰亨世，尧民比屋封。野陌霜风早，柴门晚日多。舂声接邻响，杵韵洽豳歌。颗颗珠倾篚，莹莹雪满箩。为怜艰苦得，把握屡摩挲。治粒频求洁，田家亦苦心。筛风当户北，避日就檐阴。一饱功非易，终年力不禁。君看圆似玉，我爱胜如金。朝来风色好，箕宿应维南。敢惜翻飞力，宁教糠秕参。干圆输县吏，狼藉戒童男。得免催租负，方无俯仰惭。地结霜痕白，檐虚夜气青。声殷砻早谷，风动闭寒扃。玉色鲜堪比，珠光泻不停。蒸炊谋室妇，农祖荐朝馨。勤劳临岁暮，入囷及良朝。墉栉宁奢望，储藏幸已饶。赋完农有暇，门静吏无嚣。苫廪牢封固，无虞雨雪飘。雨旸征帝德，丰稔慰氓愚。赛鼓村迎社，神灯夜祷巫。酒浆泻罂盎，肴核献盘盂。敢乞长年惠，穰穰遂所需。
耕耤
作者：胤禛
朝代：清

农事惟邦本，先民履亩东。翠华临广陌，彩轭驾春风。礼备明神格，年期率土丰。劝耕时廑虑，敢为惜劳躬？
耕耤
作者：胤禛
朝代：清

无逸农功重，豳风穑事先。方春勤夙驾，乘令为亲田。夹陇千官肃，扶犁百辟联。礼成终亩后，父老庆丰年。
耕耤诗
作者：胤禛
朝代：清

苍驭千官引，乘时事耤田。从来重稼穑，何敢惜劳先？履亩迎膏发，群公继耦联。所祈同亿兆，岁岁介丰年！
自疑
作者：胤禛
朝代：清

谁道空门最上乘，谩言白日可飞升。垂裳宇内一闲客，不衲人间个野僧。
自遣
作者：胤禛
朝代：清

清昼梵风传磬，中宵禅月满床。声色是我得会，色声与我两忘。
自鸣钟
作者：胤禛
朝代：清

八万里疏域，恩威悉感通。珍奇争贡献，钟表极精工。应律符天建，闻声得日中。莲花空制漏，奚必老僧功。
舟中纳凉
作者：胤禛
朝代：清

开遍芙渠水为香，疏槐鸦影乱昏黄。停舟待月寻佳句，卷幔吟风纳晚凉。渔笛数声飘远岸，茶烟一缕扬修篁。畅舒心志逢清夏，寂寂花阴漏正长。
舟次
作者：胤禛
朝代：清

扈跸阅长河，微风起碧波。牙樯连百里，珠旆转层坡。拂几调琴韵，临窗听棹歌。时清多乐事，万汇总春和。
花
作者：胤禛
朝代：清

深浅秾纤万种姿，爱花自古有情痴。书窗艳入红牙管，妆镜娇添绿鬓丝。韦曲千芳初放日，洛阳群卉正当时。若将解语朱颜比，争似长年锦满枝。
花下偶成
作者：胤禛
朝代：清

对酒吟诗花劝饮，花前得句自推敲。九重三殿谁为友，皓月清风作契交。
花前
作者：胤禛
朝代：清

小园目眩揽群芳，红紫成帷锦绣张。次第迎风争献笑，参差向日各分香。无名也自矜韶节，入品方堪逞艳阳。抱蕊攒英蜂与蝶，何曾解得惜春光。
花间小饮
作者：胤禛
朝代：清

长夏初临芍药开，熏风拂席送香来。仙姿绰约翻红袖，月影婆娑照绿杯。
苫次述哀
作者：胤禛
朝代：清

慕思君父泪千行，四十余年顾复长。高厚深恩悲罔极，瞻依情切托靡方。天颜咫尺忽成隔，庭训趋承难再望。提命谆谆犹在耳，樽彝肃肃总摧肠。衔哀但觉苍旻远，举首惟悲白日凉。展转心增风木恨，劬劳忍诵蓼莪章。仙軿已返层霄上，夜梦仍亲御座傍。海水可枯石可化，终天仰恋讵能忘！
荷池玩月
作者：胤禛
朝代：清

闲行傍水觉清凉，半刻徘徊百虑忘。月上园林添秀色，风来池沼送幽香。红衣露坠莲房粉，素练光凝镜面霜。夜静暑消多野趣，悠然自得咏沧浪。
荷花
作者：胤禛
朝代：清

玉井移根种，亭亭曲沼中。红衣初坠粉，翠盖晚摇风。隔浦纤歌隐，回塘丽影同。彩鸳双泳处，珠露泻香丛。
荷花
作者：胤禛
朝代：清

绿蒂红衣薄醉妆，凌波舒影覆鸳鸯。莲房有子心偏苦，藕节含香丝更长。
荷花
作者：胤禛
朝代：清

袅袅摇波碧，亭亭映日红。芳能消暑气，秀独占薰风。叶翠遮尘盖，茎香劝酒筒。仙姿时一挹，清洁与心通。
蓬莱洲咏古
作者：胤禛
朝代：清

唐家空筑望仙楼，秦汉何人到十洲。尘外啸歌红树晚，壶中坐卧碧天秋。庙堂待起烟霞侣，泉石还看鹤鹿游。弱水三千休问渡，皇家自有济川舟。
观瀑布
作者：胤禛
朝代：清

风过林静片云还，物外逍遥意趣闲。鴷鸟扣关声剥啄，涧流喷雪响潺湲。光寒古鉴飞霜练，翠滴晴岚涤雾鬟。岂必蓬瀛夸胜迹，翛然清境在人间。
观释典偶题
作者：胤禛
朝代：清

浑忘云驶月轮迟，不悟舟行觉岸移。世界三千皆有量，慧珠一颗净无涯。
观雨
作者：胤禛
朝代：清

密雨如膏洒碧丝，稻花漠漠绕长陂。虚斋睡起推窗看，私喜甘霖正及时。
观鱼
作者：胤禛
朝代：清

羽卫随行幄，逶迤绿水隈。棹分寒藻入，波涌锦鳞来。网罟无空举，鳣鲂自暴腮。烹鲜供御馔，竟日豫清徊。
诣太学
作者：胤禛
朝代：清

礼乐牖民资大化，国家造士在斯文。临雍观礼崇儒切，视学论经养俊殷。济济桥门龙旆绕，雍雍璧水凤毛纷。千宫咸庆文明盛，还伫同风率土欣。
诣太学
作者：胤禛
朝代：清
体裁：七言律诗

礼乐牖民资大化，国家造士在斯文。临雍观礼崇儒切，视学论经养俊殷。济济桥门龙旆绕，雍雍璧水凤毛纷。千宫咸庆文明盛，还伫同风率土訢。
诣太学
作者：胤禛
朝代：清

辟雍亲莅止，典礼重参稽。管龠仍鱼雅，威仪自整齐。礼门资至化，义路牖群黎。永翊文明治，休征共受禔。善俗礼为本，仁民域可跻。崇儒申术教，造士列东西。共式习如性，咸成璋与圭。兴贤勤寤寐，振德日提撕。
诣太学·其一
作者：胤禛
朝代：清

辟雍亲莅止，典礼重参稽。管龠仍鱼雅，威仪自整齐。礼门资至化，义路牖群黎。永翊文明治，休征共受禔。
诣太学·其二
作者：胤禛
朝代：清

善俗礼为本，仁民域可跻。崇儒申术教，造士列东西。共式习如性，咸成璋与圭。兴贤勤寤寐，振德日提撕。
谒昭陵恭颂
作者：胤禛
朝代：清

钟灵毓秀气佳哉，宇宙从兹景运开。帝统兼因文治广，圣基岂独武功恢。辽韩海水涵深泽，松杏山高接上台。虔肃奉觞恭拜毕，五云飞处久徘徊。
谒福陵恭颂
作者：胤禛
朝代：清

一峰天柱象昆仑，圣武开基百世尊。庙貌辉煌茂剑舄，尘氛荡涤辟乾坤。赤龙遐举云留影，石马宵趋汗渍痕。赫濯声灵通僾肃，春秋霜露感长存。
谒西山大觉寺
作者：胤禛
朝代：清

重开香积奉金仙，松径纡回警跸传。野鸟静吟僧院竹，梵钟遥度御炉烟。清幽水树红尘外，寂历云山太古前。自有庄严超色相，何须慧远论真禅。
赋得一轮寒月照书橱
作者：胤禛
朝代：清

灿烂书千卷，莹然一镜悬。映签光潋潋，透幌影娟娟。秘阁搜奇字，芸窗理旧编。夜深看愈皎，清坐懒成眠。
赐侍郎史贻直
作者：胤禛
朝代：清

率属分曹地望崇，位跻卿贰赖和衷。彤墀迹蹑中台履，玉佩声含晓殿风。勿惮贤劳亲吏职，好将兢业亮天工。公忠不负衣冠选，槐棘均叨雨露同。
赐侍郎沈近思
作者：胤禛
朝代：清

冢宰官资贵，寅恭属亚卿。俱邀三命重，并列六曹荣。操比寒潭洁，心同秋月明。所期庶政理，海宇日澄清。
赐侍郎蒋廷锡
作者：胤禛
朝代：清

立政资良佐，宣猷重贰卿。枢机同出纳，郎署仰澄清。自合称华选，还期矢朴诚。在公勤夙夜，懋绩有贤声。
赐内大臣马武
作者：胤禛
朝代：清

禁御宣劳重近臣，貂蝉奕叶载恩纶。入参帷幄抒丹悃，出典周庐翊紫宸。镇静实堪心膂寄，老成尤见性情纯。天家濊泽无私厚，勤恪应沾雨露频。
赐大学士张鹏翮
作者：胤禛
朝代：清

一德登黄阁，三台烛紫霄。化功兼衮补，和气作羹调。运轴推元老，持钧序庶僚。赓歌应可嗣，赖尔协箫韶。
赐大学士张鹏翮暂假葬亲
作者：胤禛
朝代：清

孝思忠悃本相成，蜀道迢迢去帝京。自是白云增恋慕，非关绿野乐幽清。松楸得展酬亲志，魏阙长悬报国情。好待泷冈封马鬣，速还黄阁赞升平。
赐大学士徐元梦
作者：胤禛
朝代：清

位以中台峻，名因主眷高。六卿推旧德，百职藉薰陶。报国吁谟切，衔恩翊赞劳。运筹称自昔，前席礼频叨。
赐大学士松祝
作者：胤禛
朝代：清

玉陛觇风度，金瓯卜姓名。常时依紫极，何以福苍生。化理资调燮，吁谟属老成。公忠勤体国，力为赞升平。
赐大学士王顼龄
作者：胤禛
朝代：清

纶扉简命出宸衷，元老官仪自古隆。帝德无私资赞化，臣心匪懈在抒忠。勤宣天泽敷霖雨，善剂人情布巽风。一德明良歌喜起，皋夔事业古今同。
赐大学士白潢
作者：胤禛
朝代：清

密勿黄扉重，清时掌国均。平成需弼亮，光辅贵经纶。共勉三公职，无惭一个臣。蓼萧多雨露，应及老成人。
赐大学士马齐
作者：胤禛
朝代：清

黄扉出入领朝簪，宿德耆英眷注深。才是济川需作楫，功同望岁伫为霖。常思国事如家事，益励臣心沃主心。喜起明良传盛烈，薰风千载播瑶琴。
赐尚书励廷仪
作者：胤禛
朝代：清

喉舌宣王命，纲维辖众僚。星辰环紫极，剑履上青霄。独坐心常凛，西曹法自昭。昼思频献纳，退食肯逍遥？
赐尚书孙柱
作者：胤禛
朝代：清

卿月光华灿，朝廷任重臣。分曹资辅国，列位济斯民。正直先寮属，端严领缙绅。所期宏伟略，报国不谋身。
赐尚书张廷玉
作者：胤禛
朝代：清

峻望三台近，崇班八座尊。栋梁才不忝，葵藿志常存。大政资经画，吁谟待讨论。还期作霖雨，为国沛殊恩。
赐尚书朱轼
作者：胤禛
朝代：清

高岳生良佐，兴朝重老成。南宫持藻鉴，北斗秉权衡。忠岂惟供职，清能不近名。眷言思共理，为国福苍生。
赐尚书田从典
作者：胤禛
朝代：清

百工允敕重朝端，职典枢机未易殚。出纳望同天北斗，清芬品拟省中兰。分曹政洽调元气，补衮心悬效寸丹。日昃共期劳庶绩，履声常听下金銮。
赐庄亲王
作者：胤禛
朝代：清

一本论瓜瓞，连枝喜最亲。推恩先迩室，略分讲家人。尽洗膏粱习，须教学业醇。股肱兼耳目，属望更谆谆。
赐庄亲王
作者：胤禛
朝代：清

金章玉佩冠通侯，班列彤阶最上头。仪表宗潢高乐善，屏藩王室重宣猷。桐圭分锡开朱邸，棣萼联辉映凤楼。捧日丹忱勤翼赞，天家恩泽自长流。
赐怡亲王
作者：胤禛
朝代：清

勤政楼头花萼芳，亲贤心膂藉匡襄。忠诚谨慎谟猷著，公正廉明誉望彰。经理度支需赞画，畴咨水土奏丰穰。年年景福由天赐，长秉丹衷达九阊。
赐怡亲王
作者：胤禛
朝代：清

天上根盘若木枝，朝阳辉映日纷披。葵心北拱输丹禁，棣萼春荣护赤墀。干济有才频入告，职司无缺亦书思。忠勤佐就升平业，长保勋名奕世垂。
赐怡亲王二首·其一
作者：胤禛
朝代：清

皇皇藩服，惟德是荣。眷言贤王，谟猷光明。夙夜小心，以忠以诚。弼予一人，庶绩用成。嘉兹翊赞，朱邸斯营。上栋下宇，永安且宁。有策其基，有壮其楹。奕世承之，长卫帝京。庆既令居，式昭颂声。
赐怡亲王二首·其二
作者：胤禛
朝代：清

惇族由来重本支，贤声况复叶埙篪。心悬北阙知忠悃，第赐东华表令仪。禁院联辉双蒂树，上林移植万年枝。永惟堂构资寅亮，载咏南山福禄宜。
赐总漕张大有
作者：胤禛
朝代：清

天储关国计，输挽最艰辛。舰轴来千里，膏脂念万民。无忧任土贡，已得济川人。岂靳功高赏，恩光宠锡频。
赐总督李卫
作者：胤禛
朝代：清

保障鸿才奏绩新，每将重寄委贤臣。须知令器承殊眷，贵有丹忱答紫宸。训练多方资辑旅，抚绥无怠在諴民。龙章用锡昭旌劝，益勖嘉猷辅一人。
赐总督杨宗仁
作者：胤禛
朝代：清

绛节金章制上游，雄藩兼控主恩优。分疆名帅归钤辖，绣错方州待运筹。文武和衷群吏宪，军民一体大臣猷。殷勤早夜遵天语，会见酬庸第一流。
赐总督查弼纳
作者：胤禛
朝代：清

时雍佳气浃寰瀛，绣戟牙幢制阃荣。两省风霜澄吏治，三春雨露洽舆情。位高定效公忠实，职钜非循廉谨名。文武兼资才自裕，伫期嘉绩佐升平。
赐总督高其倬
作者：胤禛
朝代：清

崇牙高建秉洪钧，远控岩疆轶等伦。两省山河司管钥，万民肥瘠视经纶。还持绛纛开军垒，永矢丹忠答禁宸。操凛冰霜功带砺，匡时重镇眷良臣。
赐提督郝玉麟
作者：胤禛
朝代：清

元戎拥节镇岩疆，特简殊荣姓氏香。阃外长城资一面，胸藏武库靖多方。旌旗整暇军容肃，纪律严明士气扬。盛世筹边重颇牧，枫宸应为锡龙光。
赐提督高其位
作者：胤禛
朝代：清

太和累洽庆櫜弓，专阃还推赫濯功。裨益军民资伟略，剂调文武在和衷。拊循正及从容日，谋勇皆由训练中。元老旗常书茂绩，雅歌应有穆如风。
赐果郡王
作者：胤禛
朝代：清

天潢崇锡爵，宗子重维城。共荷屏藩寄，知敦翼赞情。好书传沛献，乐善纪东平。望古几前哲，相期保令名。
赐果郡王
作者：胤禛
朝代：清

花萼连枝夹帝京，英才挺秀信维城。冲和自保穰穰福，恭谨无劳赫赫名。同气一堂亲燕笑，推恩千祀佐休明。更期永矢忠勤节，长看盘根应候荣。
赐淳亲王
作者：胤禛
朝代：清

满树繁花应候荣，蟠根奕叶托瑶京。试看花萼相承意，更听埙篪迭和声。带砺永存苗裔业，豆笾有践弟昆情。天朝屏翰家庭事，莫负皇心眷顾诚。
赐裕亲王
作者：胤禛
朝代：清

朱邸连云翼紫宸，屏藩重望属亲臣。银潢派接恩波近，玉叶枝分湛露新。善体诒谋惟爱国，远承家法在勤民。同心夹辅应无忝，常巩瑶图亿万春。
赐观金莲花
作者：胤禛
朝代：清

异种遥从塞外传，香台曾为捧金仙。檀心吐艳熏风里，钿朵含芳积翠边。月殿桂飘难比瑞，秋篱菊绽不同妍。移来御砌增佳玩，千叶休夸太液莲。
赐都统拉锡
作者：胤禛
朝代：清

羽林十二应星文，直宿周庐向夜分。阵识风云才自裕，身依日月志弥勤。鹰扬早领熊罴士，虎拜常参鹓鹭群。办得丹心捧宸极，时清莫漫羡奇勋。
趵突泉应制
作者：胤禛
朝代：清

历下重临羽旆扬，名泉漾漾丽池光。拂开玉镜涵天影，看涌银涛喷雪香。睿藻昔曾悬日月，恩辉今又照沧浪。温然乳液通灵脉，派引阳和浩劫长。
过蒙阴
作者：胤禛
朝代：清

望里东蒙近，微茫草树遮。面城峰碍日，绕郭水鸣沙。户尽缫桑茧，人多摘茗芽。曾闻鲁酒薄，村店一旗斜。
运河舟中二首
作者：胤禛
朝代：清

扈跸乘文舸，沿流阅运河。晓窗飘白絮，夜岸沐金波。酒幔篱边扬，渔舟苇畔歌。长途看美景，偏觉此中多。解缆放中流，晨光漾桂舟。远村烟淡淡，野老意悠悠。抛粒游鱼聚，依萍乳鸭浮。水天同一色，疑是泛瀛洲。
运河舟中二首·其一
作者：胤禛
朝代：清

扈跸乘文舸，沿流阅运河。晓窗飘白絮，夜岸沐金波。酒幔篱边扬，渔舟苇畔歌。长途看美景，偏觉此中多。
运河舟中二首·其二
作者：胤禛
朝代：清

解缆放中流，晨光漾桂舟。远村烟淡淡，野老意悠悠。抛粒游鱼聚，依萍乳鸭浮。水天同一色，疑是泛瀛洲。
述杯
作者：胤禛
朝代：清

眇躬临亿兆，兢业凛渊深。先哲羹墙见，前徽手泽寻。弛张遵祖训，赏罚顺天心。庶绩勤宵旰，微几慎影衾。卫诗防湎酒，夏训戒从禽。每喜亲耕稼，长怀劝织纴。菽葵村落圃，桑柘水边林。民乃邦之本，诚为帝所歆。三冬盈瑞雪，九有遍甘霖。岁稔田家乐，河清渔父吟。群英襄治理，列士献规箴。勉咏南薰曲，多惭继舜琴。
追忆旧景有感
作者：胤禛
朝代：清

时名向鄙倩人推，洗竹浇花坐钓台。画舫新晴看月上，平桥细雨送春回。行无干誉心恒逸，境不移情量自恢。萧散当年吟独乐，忧勤今日觅群材。民风浇薄须陶化，世态参差待品裁。览疏宵忘泉石美，临朝晓听鼓钟催。纤毫坐悉千官奏，方寸频劳庶务来。追忆安闲成梦幻，双眉锁处阿谁开？
途次暑雨
作者：胤禛
朝代：清

泱漭夏云屯，滂沱塞雨繁。绕渠沙路净，注涧石泉浑。鹳浴依邱垤，驼鸣傍水源。凉闺起林末，吹入小行轩。
避暑口外
作者：胤禛
朝代：清

爽垲高原古上都，郁蒸节候热全无。千寻木荫招凉扇，几道泉飞辟暑珠。时任镂冰为鸟兽，湾从销夏泛菰蒲。何如此地随仙跸，披拂清风胜舞雩。
金山夜泊遇雨
作者：胤禛
朝代：清

宿慕金山寺，今方识化城。雨昏春嶂合，石激晚潮鸣。不辨江天色，惟闻钟磬声。因知羁旅境，触景易生情。胜地饶佳致，都教一雨收。风掀高树吼，江叠怒涛流。坐久云徐敛，宵深象始幽。暂时烦虑息，我亦欲勾留。
金山夜泊遇雨·其一
作者：胤禛
朝代：清

宿慕金山寺，今方识化城。雨昏春嶂合，石激晚潮鸣。不辨江天色，惟闻钟磬声。因知羁旅境，触景易生情。
金山夜泊遇雨·其二
作者：胤禛
朝代：清

胜地饶佳致，都教一雨收。风掀高树吼，江叠怒涛流。坐久云徐敛，宵深象始幽。暂时烦虑息，我亦欲勾留。
金莲花
作者：胤禛
朝代：清

菡萏敷鲜彩，绚烂云锦重。茜裳杂缟袂，擢艳白复红。根株遍陂泽，名品将无同。昔传天竺师，钵咒青芙蓉。非关造物力，色相自虚空。独有金莲号，图谱考莫从。我来古塞北，野卉竞丰茸。罗生岩谷底，琐屑焉能穷？灿然睹奇葩，谁施冶铸工！六丁鼓炉鞴，几费丹阳铜。镂刻成千瓣，片片黄金熔。碧茎袅翠叶，挺出薰风中。俨如九品台，宝络垂玲珑。金仙此趺坐，演偈降狞龙。幽芳宜见赏，辇路会当逢。亭亭黄屋侧，照耀衔壁釭。宸游每披拂，香气向日融。愿言植阶砌，净浥清露浓。惜哉远难致，忍令伍蒿蓬。缀词续花谱，以冠群芳丛。
长至日
作者：胤禛
朝代：清

候琯灰初动，曈昽旭日临。晴光金阙迥，佳气帝城深。子建三微首，功添一线阴。静观消长理，不息见天心。
长至日题于至诚不息轩
作者：胤禛
朝代：清

殿角星疏报曙钟，乾乾无逸每忧农。葭灰协律云占岁，粉絮翻阶雪应冬。时对神明持敬念，日临兆庶用中庸。愿言四海升平共，莫道尊安属九重。
闰中秋
作者：胤禛
朝代：清

一年最是中秋好，八月欣逢两度过。彩耀桂轮前夕满，凉生玉露此时多。入帘喜若重来客，照席欢宜续旧歌。自笑闲情谁得似，漏深更恋赏金波。
闲咏
作者：胤禛
朝代：清

苑柳千条拂地垂，红尘飞不到轩墀。炷余古鼎睛烟袅，题罢长笺昼漏移。松影参差摩诘画，禽声上下浩然诗。遥空喜见浓云合，恰是吾民望雨时。
闻雁
作者：胤禛
朝代：清

万机听览省行游，镜里韶华逐水流。木叶荣枯纪岁月，雁声南北报春秋。
阅永定河应制
作者：胤禛
朝代：清

帝念切民生，銮舆冒暑行。绕堤翻麦浪，隔柳度莺声。万姓资疏浚，群工受准程。圣心期永定，河伯助功成。
除夕
作者：胤禛
朝代：清

今年今夕送，明岁明晨迎。只此忧勤念，乾乾无灭生。
陪京
作者：胤禛
朝代：清

新丰传旧里，今睹濯龙池。天地开神奥，山河启帝基。金戈劳百战，玉叶衍千枝。追远皇情切，趋从仰孝思。
雍正三年乙巳二月十有二日皇考服制告除违情从礼溯时增怆敬述纪哀
作者：胤禛
朝代：清

告袷今朝怆益滋，服除从吉礼从宜。频看冉冉流光转，每虑悠悠报德亏。承大业惟循夙训，念诒谋祗奉成规。无如瞻恋终难及，莫罄缠绵结永思。
雨中泊舟枫桥遥对虎阜
作者：胤禛
朝代：清

维航枫桥晚，悠然见虎邱。塔标云影直，钟度雨声幽。僧舍当门竹，渔家隔浦舟。茫茫吴越事，都付与东流。
雨后
作者：胤禛
朝代：清

凉雨晴偏好，边秋气转清。虹从林杪断，月傍陇头生。落叶飘含润，回沙溜有声。仰看群雁度，寒影贴云明。
雨后九洲清宴望西山
作者：胤禛
朝代：清

蒹葭叶上雨声过，乍觉新凉飒飒多。山色崔嵬千叠翠，湖光潋滟万重波。游鱼避钓依寒藻，翔鸟惊弦就碧萝。莫讶金风催改序，秋晖偏好快晴和。
雨后即事
作者：胤禛
朝代：清

雨足适新晴，翛然天宇清。殷忧舒北阙，栉比望西成。殿阁微风度，阶除残暑轻。濡毫思志喜，禾黍竞滋荣。
雨后园亭即景
作者：胤禛
朝代：清

玉溪宛转云流镜，翠巘参差黛扫屏。堤树风翻深浅叶，径苔雨染淡浓青。鸣琴遥和岩头瀑，凉箔齐钩水面亭。最是夜初群籁寂，临轩坐拥一湖星。
雨后对月偶成
作者：胤禛
朝代：清

碧天一轮荡漾，皎洁万里晴辉。夜漏沉沉院宇，寂然默会圆机。
雨后湖亭看月
作者：胤禛
朝代：清

鄙听秦声却楚优，每于山水暂淹留。翠含宿雨千竿竹，高出层云百尺楼。湖影远浮随棹月，柳塘斜系钓鱼舟。坐深暑退凡情爽，一片清光入镜流。
雨后郊外泛舟
作者：胤禛
朝代：清

雾敛西岩暑气消，微风正好泛轻桡。新晴燕雀低临水，积雨菰蒲密碍桥。到处湖山惟竹月，数家烟火尽渔樵。瀛洲宛在京畿右，不羡仙家去路遥。
雨窗
作者：胤禛
朝代：清

茅檐飞细雨，爽气乍侵人。移榻临窗坐，诗怀自觉新。
雨霁
作者：胤禛
朝代：清

节届清和春未赊，看山不厌半云遮。微风扇暖蒸新雨，为我催开后院花。
雪
作者：胤禛
朝代：清

谁把冰绡细剪裁，絮飘轩槛粉铺苔。千山种遍峰峰玉，九陌开齐树树梅。鹤氅离披驴背咏，渔蓑冷淡鸭头回。骖鸾拟赴瑶池宴，飞舞琼花入酒杯。
雪夜即事
作者：胤禛
朝代：清

永夜漏方中，琼瑶洒半空。气侵书幌冷，光闪烛花红。兴洽张琴好，心清得句工。诘朝恭省候，披拂玉阶风。
顺风放舟
作者：胤禛
朝代：清

长河风力驶，千里片帆轻。桨歇村频转，桡停岸自迎。野凫冲荇起，归雁拂云鸣。试问邮亭吏，何如驷马行。
题刘松年画
作者：胤禛
朝代：清

潇洒松年画，丰神迥不群。松杉相间秀，风水自成文。柔橹轻随浪，苍山半入云。超然三岛境，何处得尘氛？
题友人园
作者：胤禛
朝代：清

峁堂气象幽，墙角绕清流。雨霁西山近，风来北牖秋。疏檐看皓月，轻舫逐浮鸥。即景陈杯斝，心期好自由。
题友人园
作者：胤禛
朝代：清
体裁：五言律诗

茅堂气象幽，墙角绕清流。雨霁西山近，风来北牖秋。疏檐看皓月，轻舫逐浮鸥。即景陈杯斝，心期好自由。
题画
作者：胤禛
朝代：清

一派涛声涌渡头，寒江漠漠楚天秋。可怜两岸萧条柳，似为行人绾去舟。
题范蠡载归图
作者：胤禛
朝代：清

独有艰危时，方见子臣职。吴越争雌雄，彼此各努力。夫差好拒谏，只为红颜惑。所以范大夫，留之恐倾国。功成载归湖，斯意无人识。朗然照青史，去往皆可式。
风
作者：胤禛
朝代：清

綄影悠扬五两轻，少男应律蛰虫惊。破萌拆甲全无迹，拂幔开楹若有情。草偃方将行夏令，条鸣切莫变秋声。松涛竹籁俱堪赏，雪后飘梅韵更清。
驾幸新园
作者：胤禛
朝代：清

警跸临山墅，仙云拂晓来。池台增景色，旌盖仰昭回。野鸟迎銮舞，闲花傍辇开。歌惭鱼藻咏，赋乏上林才。
黑龙潭
作者：胤禛
朝代：清

平麓蟠崇阜，云潭结涧阿。镜光涵铁冷，溜响喷珠多。秘识龙藏穴，深疑蜃蜕窝。农田望霖雨，于此乞恩波。
读南宋杂事诗题后
作者：臧寿恭
朝代：清

宗社犹存半壁支，可如西晋渡江时。怜他宗岳皆名将，只逊温陶被主知。一代兴亡事可寻，兰莸区别费初心。如何绝代芳华手，但向丛残拾碎金。樊榭曾编纪事诗，词人疏放史裁迟。后生已晚殷勤甚，旧作龙州试管窥。
读南宋杂事诗题后·其一
作者：臧寿恭
朝代：清

宗社犹存半壁支，可如西晋渡江时。怜他宗岳皆名将，只逊温陶被主知。
读南宋杂事诗题后·其三
作者：臧寿恭
朝代：清

樊榭曾编纪事诗，词人疏放史裁迟。后生已晚殷勤甚，旧作龙州试管窥。
读南宋杂事诗题后·其二
作者：臧寿恭
朝代：清

一代兴亡事可寻，兰莸区别费初心。如何绝代芳华手，但向丛残拾碎金。
听琴
作者：自如
朝代：清

何人坐危石，为奏七弦琴。碧水落空谷，清风生远林。由来上古调，能静世间心。曲罢更回首，梅花香满岑。
横桥
作者：自成
朝代：清

横桥拂柳丝，春在画图里。终日送行人，只有桥下水。
登瓜洲彤云阁追忆王汉标先生
作者：自成
朝代：清

窗俯大江流，西津入槛流。山光来蒜岭，树色入瓜洲。百战人何在，千年阁尚留。临风怀子晋，应跨鹤来游。
书壮悔堂文集诗后
作者：舒位
朝代：清

梁园宾客杳难追，一卷名山欲付谁。南部烟花歌伎扇，东林姓氏党人碑。平原试望江淹恨，故国深知宋玉悲。公子世家文苑传，斯人一出竟何为。
冷枚华清新浴图
作者：舒位
朝代：清

落妃池上烟波绿，阿环承幸骊山足。水边已见丽人行，殿角仍歌照影曲。照影疑从镜殿还，温泉水腻弄潺湲。花开陈苑临春阁，波绕吴王销夏湾。相从逭暑銮舆度，扣砌雕栏裛清露。内园初进助情花，别馆惟栽销恨树。江妃辞去念奴陪，迟日熏风汤殿开。更无红叶随波去，早见黄裙逐水来。须臾起舞双鱼镜，绿鬟倭堕红绡靓。赵后仙裙自可留，洛妃尘袜应还胜。当时但诏洗凝脂，谁赐金钱更洗儿。楼中赤凤来何日，水底黄虬化有时。从此华清水呜咽，延秋门上乌啼彻。忍看骊岭县前流，化作马嵬坡下血。碧落黄泉梦有无，兰汤第二冷宫凫。千年祸水几倾汉，一曲香溪竟沼吴。金门画史丹青选，国子先生藏一卷。
华亭方正学祠
作者：舒位
朝代：清

西山天下大师墓，东海读书种子祠。一代君臣生死际，百年南北废兴时。口中木石衔精卫，身后文章替左司。此亦因缘香火地，吴淞江水绿差差。
卧龙冈作四首·其一
作者：舒位
朝代：清
体裁：七言律诗

到此横拖一道冈，茅庐开出古南阳。平生交有崔徐在，王佐才非管乐当。抱膝终成名士累，鞠躬始感受恩长。何如决计招偕隐，庑下分明有孟光。
卧龙冈作四首·其三
作者：舒位
朝代：清
体裁：七言律诗

一面东风扫舳舻，荆襄形胜控成都。昏姻失意千金赏，兵法倾心八阵图。受禅台高终代汉，横江锁断并忘吴。不堪白帝城边语，付与先生六尺孤。
卧龙冈作四首·其二
作者：舒位
朝代：清
体裁：七言律诗

谈笑巾韝想定军，茫茫玉垒变浮云。其间王者有名世，天下英雄惟使君。创业自知难两立，辍耕早已定三分。成都八百株桑树，不及隆中手自耘。
卧龙冈作四首·其四
作者：舒位
朝代：清
体裁：七言律诗

象床宝帐悄无言，草得降书又几番？两表涕零前出塞，一官安乐老称藩。祠官香火三间屋，大将星辰五丈原。异代萧条吾怅望，斜阳满树暮云蘩。
宋谢文节公桥亭卜砚歌
作者：舒位
朝代：清

团湖坪，三寸镝。建阳市，一片石。更无鸲鹆好纹留，应作蟾蜍清泪滴。自从历劫厓山麓，坑云五色无人斸。荆棘难寻秘阁顽，泥涂何况桥亭卜。不怨魏行省，但笑留承旨。无劳程集贤，犹有赵处士。始知神物难久埋，南溪七十三间开。得之地下窜狐兔，捧出座上生云雷。铜爵香姜不足数，玉带水云乃其伍。肯草蠲除诏，留伴赵孟頫。愿写生祭文，移赠王炎午。石飞海立五百年，砚兮砚兮尔良苦。忆当流落朝天桥，早识三日无江潮。祇为赵氏一块肉，未入杨家七客寮。好事留传阅兵燹，黑者隃麋碧者藓。鼠肝虫臂已不惜，龙眼犀纹那可辨。重其人者物可悲，一书却聘生光辉。警鹤徙倚詹尹市，饥凤太息曹娥碑。呜呼宝祐初开蕊珠榜，放胆文章慨以慷。三十功名石不言，凄凉资国蜘蛛网。
暑甚偶然作
作者：舒位
朝代：清

颓云驭骄景，蒸雨如热汤。迟迟异春日，皓皓殊秋阳，明知威太甚，势必不久长。奈其方执柄，气焰莫敢当。侧闻翠微亭，有山名清凉。径欲蜡双屐，天风吹我裳。一蝇集俎上，终日不得食。一蚊入帷中，终夜不得息。驱之仍复来，杀之已无益。小人不在多，终必误家国。要当屏腥膻，且宜严出入。患至而后防，乃是下下策。挥扇尚不足，解衣始相宜。设使热不减，势将剥肤皮。人心无定向，辄为寒暑移。岂知蹈汤火，涉世甘如饴。耐者乃可久，静者乃见几。一热不能忍，何事可以为。
暑甚偶然作·其一
作者：舒位
朝代：清

颓云驭骄景，蒸雨如热汤。迟迟异春日，皓皓殊秋阳，明知威太甚，势必不久长。奈其方执柄，气焰莫敢当。侧闻翠微亭，有山名清凉。径欲蜡双屐，天风吹我裳。
暑甚偶然作·其三
作者：舒位
朝代：清

挥扇尚不足，解衣始相宜。设使热不减，势将剥肤皮。人心无定向，辄为寒暑移。岂知蹈汤火，涉世甘如饴。耐者乃可久，静者乃见几。一热不能忍，何事可以为。
暑甚偶然作·其二
作者：舒位
朝代：清

一蝇集俎上，终日不得食。一蚊入帷中，终夜不得息。驱之仍复来，杀之已无益。小人不在多，终必误家国。要当屏腥膻，且宜严出入。患至而后防，乃是下下策。
望水亭瀑布歌
作者：舒位
朝代：清
体裁：古风

天孙纤锦愁复愁，当窗轧轧逢牵牛。停梭一哂秋水阔，闻声对影私绸缪。不知何人诉天帝，帝怒倒决银河流。浪花破蕊开顷刻，冰飞雪骇无停留。乘槎之客疾归去，西池王母惊防秋。南来乌鹊相拍浮，三十六只芙蓉鸥。是时共工氏，以头触不周。虙妃手抱一卷石，欲塞五城十二楼。至今涓涓滴滴泐秋雨，虽有琼斤璧凿难补修。秦王开山五丁死，漏出一线如鸿沟。沟水东西划江海，余支散入西南州。州人不知天水碧，唤作瀑布真奇绝。耳如乖龙翻急雨，目如飞仙弄华雪。又如千军万马中，白战何曾持寸铁。层层兜罗绵，屑屑真珠帘。行来夜郎国，读破《秋水》篇。来牛去马渺何处，老鱼瘦蛟噤不前。虽有白玉京烂银峰，水精之宫琉璃之屏风，有此色皎洁，无此声■䃧。长桥蜿蜒微径通，山声水色天濛濛。孤亭一角耸而立，使我目千里穷，耳三日聋，开拓万古之心胸。笔亦不能绘声，声亦轰无始终，仿佛关西大汉唱江东。化为千百亿万右手乱拨琵琶铜。可惜奇境落天外，奇语横胸中。李仙谢贼搜牢不及到，坐今匡庐天都龙湫雁宕一一欺英雄。题诗上马掩耳走，萧萧万籁无人踪。
望水亭瀑布歌
作者：舒位
朝代：清

天孙纤锦愁复愁，当窗轧轧逢牵牛。停梭一哂秋水阔，闻声对影私绸缪。不知何人诉天帝，帝怒倒决银河流。浪花破蕊开顷刻，冰飞雪骇无停留。乘槎之客疾归去，西池王母惊防秋。南来乌鹊相拍浮，三十六只芙蓉鸥。是时共工氏，以头触不周。虙妃手抱一卷石，欲塞五城十二楼。至今涓涓滴滴泐秋雨，虽有琼斤璧凿难补修。秦王开山五丁死，漏出一线如鸿沟。沟水东西划江海，余支散入西南州。州人不知天水碧，唤作瀑布真奇绝。耳如乖龙翻急雨，目如飞仙弄华雪。又如千军万马中，白战何曾持寸铁。层层兜罗绵，屑屑真珠帘。行来夜郎国，读破《秋水》篇。来牛去马渺何处，老鱼瘦蛟噤不前。虽有白玉京烂银峰，水精之宫琉璃之屏风，有此色皎洁，无此声𮀩䃧。长桥蜿蜒微径通，山声水色天濛濛。孤亭一角耸而立，使我目千里穷，耳三日聋，开拓万古之心胸。笔亦不能绘声，声亦轰无始终，仿佛关西大汉唱江东。化为千百亿万右手乱拨琵琶铜。可惜奇境落天外，奇语横胸中。李仙谢贼搜牢不及到，坐今匡庐天都龙湫雁宕一一欺英雄。题诗上马掩耳走，萧萧万籁无人踪。
朱野云断墙老树图为石敦夫题
作者：舒位
朝代：清

朱公示我断墙老树图，石公索我断墙老树诗。之二人者我所思，之二物者我所知。一在极乐寺，一在太清观。鸡林宰相购真形，龙门太史作合传。此墙此树诚无双，突兀一堆空一腔。后墙彼树遍天下，不断不老不诗画。独不知筑墙为某年，种树是何意。亦不知先筑墙，后种树，何在南城太清观，何在西门极乐寺。墙如残碑树如枯柴，墙断若坐，树老而卧。客之来兮秋凉，揽风景兮断肠。㡠丹青兮韵宫商，合则双美兮离则两伤。蓬莱清浅须弥小，呜呼墙断树亦老。是墙是树有绝期，非墙非树无尽道。无有墙树无有诸烦恼，胡为画之题之不肯休。一墙一树名一愁，宿泥剥剥鬼所谋，孤根盘盘匠所仇。屐齿不到风马牛，烟花点缀虫雕锼。咄嗟乎嘻吁，铁围山，拦不住。红桑花，种何处。神仙换劫佛灭度，如是因缘不知数。一为极乐寺中墙，一为太清观里树。此际无情似有情，此时有句如无句。若云面壁来，何不乘槎去。
杨忠悯公祠
作者：舒位
朝代：清

不上需头乞郡章，残豪重扫一台霜。力排宰相冰山冷，声撼郎官铁锁香。九庙灰飞无劫火，两楹血食此斜阳。读书种子何曾绝，愁杀钤山旧草堂。塞上和戎厌鼓鼙，闺中抗疏撤钗笄。三边债帅骄无主，千古忠臣烈有妻。仙箓荒唐天左右，朝衣惨澹市东西。玉熙事事堪惆怅，碧血何时化紫泥。
杨忠悯公祠·其一
作者：舒位
朝代：清

不上需头乞郡章，残豪重扫一台霜。力排宰相冰山冷，声撼郎官铁锁香。九庙灰飞无劫火，两楹血食此斜阳。读书种子何曾绝，愁杀钤山旧草堂。
杨忠悯公祠·其二
作者：舒位
朝代：清

塞上和戎厌鼓鼙，闺中抗疏撤钗笄。三边债帅骄无主，千古忠臣烈有妻。仙箓荒唐天左右，朝衣惨澹市东西。玉熙事事堪惆怅，碧血何时化紫泥。
杨花诗
作者：舒位
朝代：清

歌残杨柳武昌城，扑面飞花管送迎。三月水流春太老，六朝人去雪无声。较量妾命谁当薄，吹落邻家尔许轻。我住天涯最飘荡，看渠如此不胜情。
枫桥
作者：舒位
朝代：清

冷落回塘欲暮时，峭帆{女猗}娜去何之。数行鸿雁书来少，一段风烟客到迟。关吏尚嫌愁未税，榜人惟有梦相知。偶然渔火江枫地，记得寒山寺里诗。
枫桥
作者：舒位
朝代：清
体裁：七言律诗

冷落回塘欲暮时，峭帆■娜去何之。数行鸿雁书来少，一段风烟客到迟。关吏尚嫌愁未税，榜人惟有梦相知。偶然渔火江枫地，记得寒山寺里诗。
汉将军关索庙下作
作者：舒位
朝代：清
体裁：五言律诗

鸟道青天上，将军百战来。赤心先世上，白面少年才。史阙千秋恨，山空一庙开。书生惭橐笔，不记旧云台。
汴梁寻宋故宫遗址
作者：舒位
朝代：清

踏破宫墙万瓦烟，夕阳红似靖康年。欲听箫鼓空流水，更指榛芜作弄田。彼黍茫茫乾净土，此都渺渺别离天。金床玉几无消息，一角灵光向宛然。当年镫火下樊楼，忍把杭州作汴州。桥上鹃啼新法变，江边马渡旧京收。石欹艮岳天难补，帘飏离宫鬼自钩。一事辘轳惆怅甚，宣和书画不曾留。洛阳贵纸写《三都》，争似千金买谏书。报国将军归北寺，移家天子占西湖。画船晴雨花深浅，绝塞冰霜雁有无。此是桥山弓剑地，不堪饮器用头颅。丛残史册小朝廷，弹入吴弦不耐听。湖上春寒天水碧，帐中酒热帝衣青。班师怏怏三军雨，揽辔迢迢一使星。剩有搴帘黄袖子，相州楼上话飘零。
汴梁寻宋故宫遗址·其一
作者：舒位
朝代：清

踏破宫墙万瓦烟，夕阳红似靖康年。欲听箫鼓空流水，更指榛芜作弄田。彼黍茫茫乾净土，此都渺渺别离天。金床玉几无消息，一角灵光向宛然。
汴梁寻宋故宫遗址·其三
作者：舒位
朝代：清

洛阳贵纸写《三都》，争似千金买谏书。报国将军归北寺，移家天子占西湖。画船晴雨花深浅，绝塞冰霜雁有无。此是桥山弓剑地，不堪饮器用头颅。
汴梁寻宋故宫遗址·其二
作者：舒位
朝代：清

当年镫火下樊楼，忍把杭州作汴州。桥上鹃啼新法变，江边马渡旧京收。石欹艮岳天难补，帘飏离宫鬼自钩。一事辘轳惆怅甚，宣和书画不曾留。
汴梁寻宋故宫遗址·其四
作者：舒位
朝代：清

丛残史册小朝廷，弹入吴弦不耐听。湖上春寒天水碧，帐中酒热帝衣青。班师怏怏三军雨，揽辔迢迢一使星。剩有搴帘黄袖子，相州楼上话飘零。
沪上与香岩远峰话旧感怀李味庄先生
作者：舒位
朝代：清

重抱焦桐近水弹，落帆声里暮潮乾。虎贲北海诗应发，马策西州酒乍阑。渐觉猪肝知我少，更愁牛耳替人难。三年怀袖加餐字，手自封题不忍看。回首龙门谒半春，书生骨相宰官身。岘山魂魄俄千载，沧海文章感一尘。此老不妨居户限，是谁大醉吐车茵。未知腹痛缘何事，我亦孤寒八百人。
沪上与香岩远峰话旧感怀李味庄先生·其一
作者：舒位
朝代：清

重抱焦桐近水弹，落帆声里暮潮乾。虎贲北海诗应发，马策西州酒乍阑。渐觉猪肝知我少，更愁牛耳替人难。三年怀袖加餐字，手自封题不忍看。
沪上与香岩远峰话旧感怀李味庄先生·其二
作者：舒位
朝代：清

回首龙门谒半春，书生骨相宰官身。岘山魂魄俄千载，沧海文章感一尘。此老不妨居户限，是谁大醉吐车茵。未知腹痛缘何事，我亦孤寒八百人。
破被篇
作者：舒位
朝代：清

读书万卷读不破，走入破被堆中卧。鸡既鸣矣凡几声，虱其间者凡几个。或曰屣可弃，我不忘其敝。或曰衮可补，我非五杂组。不相离别转相亲，我用我法横自陈。芙蓉城里蒙头入，鹦鹉洲边伸脚出。一年又一年，春秋冬夏无不然。万里复万里，东西南北而已矣。蜀锦重重无片段，吴锦团团逸其半。参来罗汉五百尊，幻生观音十一面。弹断铜琵琶，披出铁袈裟。石破天惊逗秋雨，中有残梦恒河沙。君不闻湖州唐六歌有口，又不见扬州朱八画有手。唐犹及见未破时，朱独相怜已破后。今兹襆被春明门，车如鸡栖马如狗。黄竹箱中什袭藏，青苔榻上周旋久。被兮被兮可奈何，世间破被有许多。安得尽遣朱八作画唐六歌，我乃化为蝴蝶夜夜飞来魔。
禹陵
作者：舒位
朝代：清

首出神明数在躬，山分南北水朝东。灵承四海敷文命，蠢伐三苗纪武功。先甲痛心占干蛊，后期挥手戮防风。万重玉帛思王会，一卷金书凿鬼工。传子讴歌羞益避，配天俎豆与尧同。陈畴早协元龟卜，铸鼎能教怪象穷。别有荒唐开九尾，须知付托闭重瞳。放巢惭德原称变，霸越阴谋也自雄。野史几时残纪竹，谷神此地俭留桐。佳城郁郁瞻云气，片石乾坤共始终。
舟过山塘闻笛
作者：舒位
朝代：清

红穗疏灯水上楼，笛声纤远指痕留。定知吹笛人双髻，可惜湘帘不上钩。
花生日诗魏塘道中作
作者：舒位
朝代：清

啼莺如梦送归艎，日子平分夜未央。愿取鸳鸯湖里水，酿成春酒寄花尝。
虞山归舟
作者：舒位
朝代：清

桃花水涨青春老，船尾苍烟凉不埽。梦回篷背听无声，细雨蒙蒙入天晓。客来春事鸟初啼，客去春情花乱飞。试对山灵歌水调，胜教春与客同归。
赠王昙联
作者：舒位
朝代：清
体裁：联

菩萨心肠，英雄岁月；神仙眷属，名士文章。
送客至莫愁湖上遂登胜棋楼有作
作者：舒位
朝代：清

丁字帘栊井字楼，画船摇出一城秋。十年飘泊才湖上，六代销沈此石头。漫道佳人难再得，祇因少妇不知愁。栖鸦流水空消息，留作词场考异邮。如此湖山孰总持，英雄儿女两分之。千秋颜色归图画，百占功名似弈棋。采石矶前鱼泼剌，郁金堂畔燕差池。沧洲满壁《箜篌引》，唱遍《杨枝》又《竹枝》。
送客至莫愁湖上遂登胜棋楼有作·其一
作者：舒位
朝代：清

丁字帘栊井字楼，画船摇出一城秋。十年飘泊才湖上，六代销沈此石头。漫道佳人难再得，祇因少妇不知愁。栖鸦流水空消息，留作词场考异邮。
送客至莫愁湖上遂登胜棋楼有作·其二
作者：舒位
朝代：清

如此湖山孰总持，英雄儿女两分之。千秋颜色归图画，百占功名似弈棋。采石矶前鱼泼剌，郁金堂畔燕差池。沧洲满壁《箜篌引》，唱遍《杨枝》又《竹枝》。
重过飞云洞寄仁甫
作者：舒位
朝代：清

暗泉涓涓流古洞，洞口飞云白如瓮。我往之日云相迎，今我来思云亦送。云非昨日云，客是去年客。客归云不归，飞来飞去荡无迹。客休笑云云笑人，云即是客客亦云。百年三万六千日，问客年来年去羌何因。去年看云云满衣，今年云冻云不飞。千山万水岁聿莫，夕鹃啼罢朝乌啼。山亦为云遮，水亦为云渡。思公子兮云外路，可惜同来不同去。指此空林片石中，与君旧坐看云处。
铜鼓诗
作者：舒位
朝代：清

望之铁色质则铜，被以鼓名声乃钟。面如尘镜冷不镕，底如覆釜其音跫。中央一束黄腰蜂，土花战血相淡浓。上有文字如云龙，手三摩挲不可踪。我随车骑来南笼，此鼓献自耕田佣。问渠铸鼓何所宗，云是诸葛征蛮凶。渡泸五月济火从，功成畀锡罗甸封。岁时伏腊事吉凶，椎牛酾酒宴万峰。乃以此鼓代鼓镛，青山白雨双杖筇。小叩小鸣初冬冬，大叩大鸣既逢逢。天空谷应声隆隆，诸苗拜舞衣无缝。罢宴藏鼓无敢纵，千载风俗兹益恭。忆昨巨虚负蛩蛩，鼓鼙将帅思三冬。今者戍鼓罢不摏，催花羯鼓声玲珑。请留此鼓镇边墉，笋业丹{艹雘}悬维枞。虽殊石鼓赋车攻，颇仿土鼓追黄农。金人十二销镝锋，并勒我诗当纪庸。而我再衰三则慵，雷门之布綦难容。
铜鼓诗
作者：舒位
朝代：清
体裁：古风

望之铁色质则铜，被以鼓名声乃钟。面如尘镜冷不镕，底如覆釜其音跫。中央一束黄腰蜂，土花战血相淡浓。上有文字如云龙，手三摩挲不可踪。我随车骑来南笼，此鼓献自耕田佣。问渠铸鼓何所宗，云是诸葛征蛮凶。渡泸五月济火从，功成畀锡罗甸封。岁时伏腊事吉凶，椎牛酾酒宴万峰。乃以此鼓代鼓镛，青山白雨双杖筇。小叩小鸣初冬冬，大叩大鸣既逢逢。天空谷应声隆隆，诸苗拜舞衣无缝。罢宴藏鼓无敢纵，千载风俗兹益恭。忆昨巨虚负蛩蛩，鼓鼙将帅思三冬。今者戍鼓罢不摏，催花羯鼓声玲珑。请留此鼓镇边墉，笋业丹■悬维枞。虽殊石鼓赋车攻，颇仿土鼓追黄农。金人十二销镝锋，并勒我诗当纪庸。而我再衰三则慵，雷门之布綦难容。
雨中登黄鹤楼
作者：舒位
朝代：清
体裁：五言律诗

直上三层阁，全开八面窗。乾坤工远势，风雨卷空江。锁断帆无影，花飞笛有腔。昔人崔颢去，捶碎竟无双。
风泾归舟
作者：舒位
朝代：清

风泾接魏塘，烟景晚苍茫。孤棹回残雪，春潮拥夕阳。梦骑双蛱蝶，歌起万鸳鸯。好傍南湖宿，寒林月正黄。
鲊虎行
作者：舒位
朝代：清

鬼门关前人似海，猛虎捉人如捉鬼。人鲊瓮中虎杂居，居民鲊虎如鲊鱼。为言前宵伥鬼来，悲风萧萧林木摧。山根旧有伏机弩，弩末不能穿虎股。不如左手提铁叉，右手打铜鼓。虎闻鼓声见叉影，竿尾箕晴怒而舞。是时虎意已无人，人亦不复目有虎。划然一啸当一叉，一叉虎口开血花。抽叉摔虎四山响，月破风腥一虎仰。双杖椎鼓雨点尘，沈沈九地追虎魂。天明曳虎归茅屋，不寝其皮食其肉。生吞活剥呼巨觥，白酒黄粱一齐熟。我闻色变眉欲飞，是食人多毋乃肥。彼云食虎可避瘴，未下盐豉敢相饷。摇头谨谢阿罗汉，愿君努力加餐饭。欣然就食甘如饴，风毛雨血忘朝饥。吁嗟乎周处南山除一害，李广北平官不拜。我如鸡肋感曹公，尔自彘肩壮樊哙。歌成旷野良足豪，嚼过屠门亦称快。慎勿消息传入城，县官来收虎皮税。官来收税尚犹可，吏食尔虎如食菜。尔有虎皮何处卖。
黔苗竹枝词 其一 东谢蛮二首
作者：舒位
朝代：清
体裁：词

络额金银压两肩，皮冠革履去朝天。分明山海图经赞，那拟周书王会篇。
黔苗竹枝词 其一 夭苗二首
作者：舒位
朝代：清
体裁：词

华胄周南太觉遥，葛根难庇远椒聊。山风夜夜吹枯骨，倒挂收香绿凤么。
黔苗竹枝词 其一 平伐苗二首
作者：舒位
朝代：清
体裁：词

长裙雌豸短裙雄，吹入山前一阵风。我亦青袍似春草，泥他蓑影作渔翁。
黔苗竹枝词 其一 猓猡四首
作者：舒位
朝代：清
体裁：词

蜀道曾挥济火戈，部民四十八罗罗。阿谁赐得银鸠杖，谢表签名曲似蝌。
黔苗竹枝词 其一 西苗二首
作者：舒位
朝代：清
体裁：词

山塍高下接青黄，今岁丰收是涤场。便要椎牛祭白号，万山箫鼓闹斜阳。
黔苗竹枝词 其一 阳洞罗汉苗二首
作者：舒位
朝代：清
体裁：词

月场难筑避风台，衣尾匆匆隔夜裁。试问裙腰腰上带，唾绒一幅为谁开。
黔苗竹枝词 其一 黑苗三首
作者：舒位
朝代：清
体裁：词

马郎房底好姻缘，偻指佳期又几年。插遍青山黄竹子，哝哝还索鬼头钱。
黔苗竹枝词 其一 龙家苗二首
作者：舒位
朝代：清
体裁：词

狗耳苕亭绾髻螺，鬼竿影裹两婆娑。明珠薏苡偏相似，肠断征蛮马伏波。
黔苗竹枝词 其三 猓猡四首
作者：舒位
朝代：清
体裁：词

断头掉尾水西城，罗鬼关山行重行。乌蛮鬼大白蛮小，鬼方黑白太分明。
黔苗竹枝词 其三 黑苗三首
作者：舒位
朝代：清
体裁：词

耶头洞崽画鸿沟，䤃菜藏来各几秋。准待来年吃牯脏，鬼堂风雨自啾啾。
黔苗竹枝词 其二 东谢蛮二首
作者：舒位
朝代：清
体裁：词

红丝早已系绸缪，牛酒相邀古洞幽。底事相逢不相识，谢郎翻比谢娘羞。
黔苗竹枝词 其二 夭苗二首
作者：舒位
朝代：清
体裁：词

豆蔻梢头月似钩，山花开近女郎楼。不知谁擪青芦管，一夜春情散不收。
黔苗竹枝词 其二 平伐苗二首
作者：舒位
朝代：清
体裁：词

木槽埋趁一身宽，论定何须更盖棺。略仿南朝通替式，不知曾许再开看。
黔苗竹枝词 其二 猓猡四首
作者：舒位
朝代：清
体裁：词

锦缎招魂野色宽，精夫红葬骨难寒。未妨月没教星替，梅额新加耐德官。
黔苗竹枝词 其二 西苗二首
作者：舒位
朝代：清
体裁：词

一曲山谣两鬓花，月球抛后女归家。野田岂有宜男草，更遣娄猪定艾豭。
黔苗竹枝词 其二 阳洞罗汉苗二首
作者：舒位
朝代：清
体裁：词

髻上梳比项下钱，生苗居后熟苗先。不愁双鬓鸦堆重，又制银环压到肩。
黔苗竹枝词 其二 黑苗三首
作者：舒位
朝代：清
体裁：词

两姓姻缘接舅姑，乡风世世画葫芦。外甥钱少迟归姝，从此罗敷自有夫。
黔苗竹枝词 其二 龙家苗二首
作者：舒位
朝代：清
体裁：词

抛却残春趁早秋，纸钱一陌笑牵牛。看他被发伊川野，何不蚕娘祭马头。
黔苗竹枝词 其四 猓猡四首
作者：舒位
朝代：清
体裁：词

红泥坡下白罗罗，下姓相逢唤阿和。一带青山横作黛，春风吹遍采茶歌。
黔苗竹枝词·□犷一首
作者：舒位
朝代：清
体裁：词

山家风露竹墙低，麂眼玲珑望欲迷。从此不愁牛砺角，夜深封到一丸泥。
黔苗竹枝词·㺜人一首
作者：舒位
朝代：清
体裁：词

暮雨匆匆过绿塍，朝来入市发鬅鬙。生愁女伴多轻薄，新压青花布一层。
黔苗竹枝词·东苗一首
作者：舒位
朝代：清
体裁：词

半臂青青织锦襕，浅裙百叠不知寒。一梳飞上昆仑月，便是君家黑牡丹。
黔苗竹枝词·九股苗一首
作者：舒位
朝代：清
体裁：词

牛尾枪开夜有声，佣中佼佼铁铮铮。当年铸就六州错，丞相原来是老兵。
黔苗竹枝词·僰人一首
作者：舒位
朝代：清
体裁：词

一串牟尼极乐天，舌端青有妙华莲。参军诗思娵隅跃，正要方音作郑笺。
黔苗竹枝词·克孟牯羊苗一首
作者：舒位
朝代：清
体裁：词

山房缥缈际青天，百尺梯头踏臂眠。才到三更春梦觉，泪花一斗听啼鹃。
黔苗竹枝词·八番一首
作者：舒位
朝代：清
体裁：词

八番女儿日夜忙，耕田织布胜于郎。长腰鼓敲老虎市，今年香稻满椎塘。
黔苗竹枝词·六额子一首
作者：舒位
朝代：清
体裁：词

空山埋后才三尺，冷水浇来又一回。不信膏肓容二竖，招魂入骨锦囊开。
黔苗竹枝词·剪头犵狫一首
作者：舒位
朝代：清
体裁：词

不作刘伶荷锸埋，焚如真是突如来。心长发短君休笑，留得相思一寸灰。
黔苗竹枝词·南平獠一首
作者：舒位
朝代：清
体裁：词

新制通裙称体量，竹筒三寸缀明珰。夜深留客干栏宿，细说当年剑荔王。
黔苗竹枝词·夜郎一首
作者：舒位
朝代：清
体裁：词

流水淙淙匝夜郎，浣纱人见竹三王。年年饱吃桄榔饭，不信人间有稻粱。
黔苗竹枝词·宋家苗一首
作者：舒位
朝代：清
体裁：词

识字耕田不记年，男昏女嫁两茫然。似渠打鸭休相笑，胜索开门一种钱。
黔苗竹枝词·峒人一首
作者：舒位
朝代：清
体裁：词

撷得茅花冷过冬，比肩人似鸟雌雄。此间定是多情地，开出相思草一丛。
黔苗竹枝词·打牙犵狫一首
作者：舒位
朝代：清
体裁：词

有意齐眉结婿欢，无端凿齿做人难。青唇吹火今宵事，口血分明尚未乾。
黔苗竹枝词·披袍犵狫一首
作者：舒位
朝代：清
体裁：词

底事裁衣似打包，风风雨雨自披袍。却嫌针线寻无迹，织遍山羊五色毛。
黔苗竹枝词·木老一首
作者：舒位
朝代：清
体裁：词

放鬼才过七七期，更传画鬼祀灵旗。无端食指今朝动，问是槃瓠第几支。
黔苗竹枝词·水犵狫一首
作者：舒位
朝代：清
体裁：词

扰家捕鱼鱼欲愁，占得烟波老未休。只道诛茆山上住，谁知结屋水中洲。
黔苗竹枝词·牂柯蛮一首
作者：舒位
朝代：清
体裁：词

且兰江上战船闲，南去庄豪竟未还。留得瓢笙作歌舞，一条冷水万荒山。
黔苗竹枝词·犵兜一首
作者：舒位
朝代：清
体裁：词

栊就风鬟堕马妆，双心一袜绣鸳鸯。不妨径向君家宿，行到深山药箭香。
黔苗竹枝词·狆苗一首
作者：舒位
朝代：清
体裁：词

浅草春开跳月场，聘钱先乞紫槟榔。隔年一笑占归妹，抱得新儿认旧郎。
黔苗竹枝词·猺人一首
作者：舒位
朝代：清
体裁：词

秋蛇春蚓贮青囊，可有神仙辟谷方。何事居山偏爱水，草根短短树皮长。
黔苗竹枝词·白苗一首
作者：舒位
朝代：清
体裁：词

折得芦笙和竹枝，深山酣唱妹相思。蜡花染袖春寒薄，坐到怀中月堕时。
黔苗竹枝词·紫姜苗一首
作者：舒位
朝代：清
体裁：词

洞门侧侧掩莱芜，三尺黄泥冷未涂。从此天边飞破镜，分明女子重前夫。
黔苗竹枝词·红犵狫一首
作者：舒位
朝代：清
体裁：词

三寸桐棺一栗牌，山围皮骨水湔骸。泪珠若到家亲殿，凭仗红裙细细揩。
黔苗竹枝词·红苗一首
作者：舒位
朝代：清
体裁：词

织就班丝不赠人，调来铜鼓赛山神。两情脉脉浑无语，今夜空房是避寅。
黔苗竹枝词·花犵狫一首
作者：舒位
朝代：清
体裁：词

羊楼高接半天霞，杉叶阴阴犵狫家。减却腰围馀几许，桶裙量就一身花。
黔苗竹枝词·花苗一首
作者：舒位
朝代：清
体裁：词

牛角传欢复几时，声声铜鼓赛丛祠。无端飞出金蚕箭，掷破鸡黄又闹尸。
黔苗竹枝词·蔡家苗一首
作者：舒位
朝代：清
体裁：词

卿卿毡髻我毡裳，做戛匆匆兴不常。几见鸳鸯能作冢，销魂人赠返魂香。
黔苗竹枝词·蛮人一首
作者：舒位
朝代：清
体裁：词

记得牛场又狗场，带刀入市笑昂藏。草衣男子花裙女，花太短时草太长。
黔苗竹枝词·西南夷一首
作者：舒位
朝代：清
体裁：词

嫁得槃瓠不自由，岑山孖水远来游。无因石室功臣表，狗尾如貂续未休。
黔苗竹枝词·谷蔺苗一首
作者：舒位
朝代：清
体裁：词

纤锦簇簇花有痕，织布缕缕家无裈。月中织布日中市，织锦不如织布温。
黔苗竹枝词·锅圈犵狫一首
作者：舒位
朝代：清
体裁：词

平远州中鬼画符，传来面具有于菟。虽然不作招魂赋，且尽生前酒一壶。
黔苗竹枝词·青苗一首
作者：舒位
朝代：清
体裁：词

不借双双大小同，浑难扑簌辨雌雄。低头争似抬头好，布自青青笠自红。
挽曾国藩联
作者：舒卓元
朝代：清
体裁：联

圣朝养士二百年，得公辅翼中兴，方为食报；史馆书勋数万字，似此鞠躬尽瘁，不愧封侯。
山行
作者：舒大成
朝代：清

杳杳云外钟，原陆飒已晦。宁知沙际月，复与前峰对。墟落有归人，烟萝闻犬吠。
当时
作者：舒大成
朝代：清

玉箸严催金叵罗，当时欢会总如何？燕辞华馆无回信，叶落横塘有去波。晓日轩窗闲梦少，晚凉庭院别怀多。露桃花下三年客，肠断秋来一曲歌。
柬灵皋先生
作者：舒大成
朝代：清

《伐木》废千载，劳者方载歌。卬须良有系，观善匪在他。大道无隐晦，斯文流江河。先民重迈征，所戒惟蹉跎。春风回岁律，芳色滋庭柯。喟然惭所钦，去日何其多。
自城子山还宿白家滩赠主人
作者：舒大成
朝代：清

到山日亭午，鸡鸣桃花村。畇畇原隰广，蔼蔼桑麻繁。展眺兴方永，即事情弥敦。盘餐古时俗，作息平生言。际夜转清阒，明月来南轩。抚时宁不惜，劳生焉可论。当须遂夙愿，与君采芳荪。
凌虚台看云戏柬内子
作者：舒天香
朝代：清

残月依依傍檐坠，沙弥雅识山人意。林端唤起濂溪云，石貌泉声愈清媚。海门日上天镜开，罡风吹至凌虚台。莲花庵前白鹿卧，芙蓉万朵姗姗来。云来我与僧相失，心知我向西峰立。云行山住我依然，回头但见僧衣湿。人间见云不见天，山头弄云如白绵。有心携得云归去，把与山事作被眠。
白鹿升仙台
作者：舒天香
朝代：清

野人似我真如鹿，六月披裘受清福。兴来枕石学云眠，瑶草琪花相伴宿。飞蝶时时上我身，但见香云不见人。早知世外容疏懒，悔往尘寰四十春。
题黄鹤楼
作者：舒子超
朝代：清
体裁：联

人乘黄鹤去，白云依旧观物换；凫逐烟波来，青山不改感星移。
入东冲
作者：舒峻极
朝代：清

屐齿平苔藓，钟声出上方。高松啼鹳鹤，百草瘦牛羊。泉泻千溪雨，枫凋一夜霜。五峰峰顶月，清冷照衣裳。
南楼
作者：舒峻极
朝代：清
体裁：七言律诗

炊烟断处有危楼，曾说庾公旧此游。但使姓名存异代，何堪城阙伴荒邱？牛羊晚下霜前草，鹰犬晴骄郭外洲。羌笛悲笳吹不彻，天涯明月是中秋。
头陀上寺
作者：舒峻极
朝代：清
体裁：七言绝句

山根古寺矗晴晖，大比从前更数围。此外更无僧一个，久行惆怅旧禅扉。
头陀下寺
作者：舒峻极
朝代：清
体裁：七言绝句

伐尽松篁剩古藤，支撑瘦骨碧云层。日斜影落空阶内，乱走龙蛇见佛灯。
头陀寺云公房步李子侯韵
作者：舒峻极
朝代：清
体裁：七言律诗

耽奇特与伴相求，啼鸟深林一径幽。霹雳当空飞布下，晴江远带暮云流。分题草阁荷裳冷，入夜松门雨气秋。顾我廿年惭一宿，天风吹袂欲还留。
客路
作者：舒峻极
朝代：清

客路饶风雨，中心几郁陶。天连黄海阔，门闭湿云高。群盗东南剧，凶年赋税劳。故园归去梦，何日涉江涛。
洪山寺
作者：舒峻极
朝代：清
体裁：七言律诗

雨馀芳草践成泥，鹫岭春深信仗藜。松忆岳飞前代树，苔荒洪武御碑题。风尘车马人无尽，寂寞楼台日易低。极目洞庭波浪阔，楚云多处更凄凄。
登洪山寺塔
作者：舒峻极
朝代：清
体裁：七言律诗

何代浮屠倚碧岑，亭亭十仞此登临。云间帆影来湘汉，树外僧钟自古今。晴望远峰斜雨脚，江含白日动波心。应知呼吸通帝座，吹尽风烟万里云。
过琅山有作
作者：舒廷交
朝代：清
体裁：七言绝句

琅山山下水潺潺，山上无人杖独攀。忽向晚风添个伴，绿阴深处鸟绵蛮。
滁州遇避寇人过江
作者：舒忠谠
朝代：清

半夜频呼起，寒风送我行。英雄消马迹，天地感鸡声。垒破才添戍，村空又避兵。始知班定远，不肯作书生。
黄鹤楼春望
作者：舒才博
朝代：清
体裁：七言律诗

春城扶杖任逍遥，鹄立危楼眼界超。太岳连云屏北极，长江入海带南条。风同皇世人烟静，日丽中天物色饶。龟息蛇蟠鹦鹉伏，俨乘黄鹤上青霄。
天池寺晓起看云
作者：舒梦兰
朝代：清

居士爱云如性命，无往心中学禅定，比来枯坐但焚香，消爱莲龛一声磬。夜分吟卧不易眠，幽凉境中开洞天。长林虎啸月生魄，松风仍带飞来泉。山僧扣窗报云起，跣足下床忘一履。披衣直上聚仙亭，琼芝玉叶三千里。我与人间隔此云，人间富贵徒纷纷。云端试作苏门啸，不是仙灵不与闻。
山居梦觉
作者：舒梦兰
朝代：清

优昙欲花风籁清，鹤巢笼月松枝明。仙人骑杖下寥廓，银河落耳生秋声。梦醒残钟隔云断，著破云衣身未暖。沙弥平旦报云来，呼云入卧云犹懒。比来高卧惟弄云，题诗戏柬云中君。百年但喜云中住，猿鸟多情定可群。
山村
作者：舒梦兰
朝代：清

山村作优戏，妇子各倾倒。《韶頀》享爰居，翻令鸟烦恼。汉皇并六合，不能徵四皓。小儒得高第，便已轻师保。良由器识卑，何日得闻道。耳目不外惊，声色等枯草。养气如洪河，万古春浩浩。乘槎入银汉，饱啖安期枣。
庐山天池寺联
作者：舒梦兰
朝代：清
体裁：联

一水印天心，指月证三生之果；六根无我相，饮泉清万劫之尘。
庐山天池寺联
作者：舒梦兰
朝代：清
体裁：联

天上有池能作雨；人间无地不逢年。
廿二日入婺源境与建侯小饮
作者：舒梦兰
朝代：清

天西日落天东雾，船舣花香鸟鸣处。醉中收得一衫云，携向天涯觅常住。深杯已贮江南酒，坐吮霜毫笑挥手。谁家鸡犬不能仙，莫使骖鸾落人后。千峰万峰攒一河，婺中山似髻鬟多。莲舟傥遇纤腰伴，为谱新诗作棹歌。
扬鹤观春联
作者：舒梦兰
朝代：清
体裁：联

遥闻爆竹知更岁；偶见梅花觉已春。
挽刘台斗联
作者：舒梦兰
朝代：清
体裁：联

学究天人，只曾博文章一第；才堪公辅，仅试官丞倅三年。
桐江夜泊酬双公
作者：舒梦兰
朝代：清

夜泊桐庐县，渔镫绕驿青。急流暄野碓，落木点疏星。舟子眠时醉，鸬鹚过后腥。钓台何处是，休负草堂灵。
游宜园题壁
作者：舒梦兰
朝代：清

山禽唤我来，落日催我去。潺潺石上泉，似共幽人语。
白下西郊
作者：舒梦兰
朝代：清

画鹢争官渡，蒲帆逐雁群。断桥欺远客，飞叶媚残曛。竹坞祠灵鬼，池塘养活云。西郊一徐步，诗思乱纷纷。
纪梦寄家弟石生
作者：舒梦兰
朝代：清

江上木末呼秋风，梦中得句何匆匆。丹枫白蘋斗颜色，竹溪花榭遥相通。仙人有意延白日，钗凤亦欲栖青桐。帘栊鹦鹉讳言客，菊奴坐我寒香中。楼栏一笺自飞堕，乞余题咏白头翁。平生未尝识此鸟，千言立就无雷同。醒来但记此一语，七字莽莽殊不工。重扃落叶涉冥想，繁霜入幕悲吟虫。人间此景岂易得，赖有梦境为诗筒。挑镫点笔绘影响，船窗水月方玲珑。
舟中望桂林山城
作者：舒梦兰
朝代：清

环山筑城山绝奇，城边一水清漪漪。舟中有人向山笑，倏已身到蓬莱池。灵岩秀峰重复重，碧玉削出千芙蓉。造化胡为弄斯巧，使我罢睡来追从。儿时过此已知爱，有如旧书须诵背。典衣温得桂林山，强似胸中添累块。
九日黄鹤楼独眺
作者：舒正增
朝代：清
体裁：七言律诗

白云楼外大江天，独立嵯峨思悄然。风雨不来晴浦树，帆樯时绕鄂州烟。难将醒眼逢开口，空赋新诗忆昔贤。嘹呖霜鸿何日到？洞庭木叶自翩翩。
小憩黄鹤楼偶成三十韵
作者：舒正增
朝代：清
体裁：五言排律

丽景江城市，危楼鄂国滨。天空开眼界，地迥涤心尘。蛇蜕盘何稳，龟栖息自匀。谅哉玄武境，悲矣老聃身。徙倚淩云槛，低徊驾鹤宾。仙从花里出，师本世间因。木母还宗子，黄婆缔好姻。五千寻妙候，三十觅芳辰。顺逆交离坎，回环制汞银。静参玄牝窍，广挹洞庭春。德孕方成果，功高乃饮醇。断壶储密秘，长剑斩贪嗔。百种潜降伏，纤芽渐引伸。珠探三昧得，壁面九年纯。大道欢登岸，群生好问津。逍遥宁自了，纷骛更谁亲？看到沧桑屡，游经楚汉频。行行腾两屩，去去控双轮。忆昔尝搜异，猗予亦迈伦。诀从私淑得，书足累编陈。钥发卢兼吕，筌忘费与荀。耐将求鼎器，翻自敝精神。岂曰儒林诮，非云世路迍。理原争造物，机实閟苍旻。幸也踰颜短，萧然守宪贫。形骸虚戊己，踪迹坦庚申。晓露濡颠颖，高风落醉巾。朱颜欢且驻，紫绶盼将新。借枕情知厚，炊粱梦亦真。莫将羌笛引，吹醒武昌人。
望黄鹤楼进沌口
作者：舒正增
朝代：清
体裁：五言绝句

鹤渚经年别，招摇咫尺间。回舟三十里，不下鹦鹉湾。
武昌城黄鹤楼上观上元放灯·其一
作者：舒正增
朝代：清
体裁：七言律诗

游人彻夜踏江天，锦样灯光照眼前。火树齐开春不觉，银花乍放月初圆。奔腾白泽喧金鼓，隐起青龙簇管弦。定是金吾欢弛禁，频调玉烛兆丰年。
武昌城黄鹤楼上观上元放灯·其二
作者：舒正增
朝代：清
体裁：七言律诗

万里清光夜色开，江城市语晚潮回。沿街户列星三五，绕巷人随月去来。斗极鳌瞻银作甲，云边凤集玉为台。归时记得经行处，滴滴金钱点翠苔。
画鄂州城
作者：舒正增
朝代：清
体裁：七言律诗

鹤去蛇盘雉堞高，江天风物上秋毫。纵横阛阓千檐瓦，缥缈烟波万里艘。仙客重来云渺渺，英雄一去浪滔滔。记得频年鸿爪迹，晴川阁下溯襄皋。
黄鹤楼
作者：舒正增
朝代：清
体裁：七言绝句

百尺高楼黄鹄矶，神仙常在鹤常归。游行日到人间世，争奈红尘遇者稀。
仙枣亭
作者：舒正载
朝代：清
体裁：七言律诗

迢迢亭子俯江波，江上风帆日日过。佳树极能留客坐，名山初不厌诗多。仙家酒市招黄鹤，渔父烟村著绿蓑。共是人间行乐地，桑麻到处有弦歌。
重阳和友人“九日同登黄鹤楼”之句二首·其一
作者：舒正载
朝代：清
体裁：七言律诗

九日同登黄鹤楼，楼高百尺俯江流。此乡此会频为客，无酒无花不称秋。鄂渚斜阳芳草暮，楚天终古白云浮。延龄何处觅仙枣？短发羞听玉笛讴。
重阳和友人“九日同登黄鹤楼”之句二首·其二
作者：舒正载
朝代：清
体裁：七言律诗

九日同登黄鹤楼，崔生词气倒江流。如斯风景如斯客，几度黄花几度秋。芳草欲随寒露歇，远烟长共暮山浮。分题怕值雍邱尉，倒写新诗作旧讴。
渡黄宿徐州堤上
作者：舒焘
朝代：清

青山无数争来前，黄河春水流涓涓。三年燕赵饱尘土，眼明喜见江南天。高楼倚空殊岝崿，苏子风流浑如昨。滔滔浊水来昆仑，千古何人见消落。层城华居十万家，春来飞遍桃李花。通衢南北集行旅，夕阳烟火纷周遮。长堤去水不盈丈，峨峨倒压重城上。可怜性命轻蜉蝣，忍使儿童狎波浪。朝廷恩大多灵威，岁发帑藏防堤围。黄金百万亦虚掷，居民苦瘠蛟龙肥。间关一夕河堤宿，隔岸疏镫出茅屋。夜半风声若海潮，顿使危心生远目。君不见桃源口决十丈余，万姓飘荡都为鱼。儒生叹息空道路，归来还读《河渠书》。
舟中早起
作者：舒焘
朝代：清

客路难为寐，推窗促放船。钟声敲短梦，鹰影破寒烟。残月忽在水，余星尚满天。重裘霜气重，坐对烛花奸。
题秀山僧舍
作者：舒玠
朝代：清
体裁：五言绝句

松风忽暂息，泉响亦时平。恰动提壶兴，旋闻捣药声。
上巳东湖泛舟
作者：舒瞻
朝代：清

三月三日天气晴，春风处处啼流莺。夭桃稚柳斗生意，踏歌陌上余冶情。我来暂借东湖住，萍絮因缘惜前度。湖头物色未全非，九峰遥对烟鬟暮。当时一欢火迫余，南帆北马岁月虚。花时且酌尊中酒，乐意还同濠上鱼。古今事业一弹指，成佛生天亦妄耳。何如闲唤木兰舟，吟遍六桥好烟水。
为堇浦太史悼亡
作者：舒瞻
朝代：清

工愁善病最怜君，梦里啼鹃不忍闻。仿佛旧时苏玉局，自将诗句哭朝云。
为朱蕴千题杏花春雨图
作者：舒瞻
朝代：清

浅深春色几枝含，翠影红香半欲酣。帘外轻阴人未起，卖花声里梦江南。
偶占
作者：舒瞻
朝代：清

芳草青青送马啼，垂杨深处画楼西。流莺自惜春将去，衔住飞花不忍啼。
别竹田
作者：舒瞻
朝代：清

莫向风前折柳枝，柔条原不绾相思。人生难得惟知己，天下伤心是别离。半载篝灯同听雨，何年把酒更论诗。西泠夜夜添新梦，多在烟江月上时。
寄巢为杭堇蒲太史作
作者：舒瞻
朝代：清

乾坤到处尽吾庐，小住为佳可著书。半榻茶烟欹枕后，一春花雨闭门初。名山已得轻身药，曲卷时通问字车。回首东华尘十丈，西清风味竟何如。
新庵
作者：舒瞻
朝代：清

空林一径破秋烟，选胜无如此地偏。但把茱萸酬暮节，何须丝竹写中年。千重红树新霜后，四面青山落照前。去去不嫌归路暝，满湖渔火送游船。
清明日铁珊招同泛舟东湖历游诸园
作者：舒瞻
朝代：清

芙蓉堤畔十杉亭，芳草芊芊满钓汀。更上水明楼上望，遥山九点海门青。五层塔影倒波心，野寺门开春水深。剩有山僧公案在，石泉槐火斗清吟。
清明日铁珊招同泛舟东湖历游诸园·其一
作者：舒瞻
朝代：清

芙蓉堤畔十杉亭，芳草芊芊满钓汀。更上水明楼上望，遥山九点海门青。
清明日铁珊招同泛舟东湖历游诸园·其二
作者：舒瞻
朝代：清

五层塔影倒波心，野寺门开春水深。剩有山僧公案在，石泉槐火斗清吟。
留别当湖诸人士
作者：舒瞻
朝代：清

萍絮何须问旧因，离筵开处对残春。谁言琴鹤非家具，自喜溪山似故人。北道应牵归客梦，东风偏上苦吟身。归舟莫笑轻如叶，千卷残书已不贫。
秋日同龙威游金粟山
作者：舒瞻
朝代：清

濒海多奇峰，势若神所镂。入秋事登陟，缘畦穷野堠。豁兹耳目奇，失喜脱尘囿。晨光澹疏林，娇云蔽遥岫。阴磴垂千尺，巉绝穿积溜。蜃阁时晦明，洪波或吞受。风雨来半空，苍茫失晴昼。俯瞰千村迷，屹立一峰秀，贾勇探幽景，小憩得梵构，杂花媚秋容，暗泉喷幽窦。了了浮修眉，丹青妙刻绣。创造自孙吴，残碑不可读。但能辨旃蒙，漫漶迷蝌籀。吊古余遥情，兴废理孰究。东望秦驻山，坤维相蹑就。图经九十九，罗列如饤饾。睹此造化工，灵境为辐凑。此中有芝田，或者群仙耨。摩挲长松下，恍闻笙竽奏。野衲建精蓝，忍草遍寒甃。蠲渴资茗柯，清气溢襟袖。暂解人事缚，一与烟霞觏。同游竞跻攀，吾意仍稽留。微吟憺忘归，余青恋回首。
花街道中
作者：舒瞻
朝代：清

一雨群峰绿，登临适野情。岭云寒不散，涧水晚逾清。竹里茅檐小，山根树影平。田家勤力作，蓑笠事春耕。
诸暨
作者：舒瞻
朝代：清

乍识枫桥路，偏惊过客魂。乱云埋虎迹，健水啮山根。野店春无酒，人家昼掩门。前峰好眉黛，应似苎萝村。
过碧浪湖
作者：舒瞻
朝代：清

东西苕霅水回还，清绝吴兴占此间。浮玉塔前摇橹过，一螺青处道场山。
书室联
作者：舒绍基
朝代：清
体裁：联

读古人书，须设身处地以想；论天下事，要揆情度理三思。
露筋祠联
作者：舒绍基
朝代：清
体裁：联

相沿已非一朝，即今异代传闻，尚增过客词人之雅慕；其事姑弗深考，要知千秋香火，不越忠孝节义数大端。
挽张之洞联
作者：舒群
朝代：清
体裁：联

无生产，无党援，心术本至公，中兴以后一元老；是纯儒，是名相，国家正多事，大功未竟万民哀。
同王小资寻秋灵谷
作者：舒芝生
朝代：清

一杖经行处，云峰尽日间。小桥傍竹坞，欹石乱松关。月色偏宜水，秋光常在山。黄花新酿熟，相共白衣还。
九日会澄台即事
作者：舒辂
朝代：清

北去云千叠，东来水几盘。燕台才共署，鼊屿又同官。波冷浮槎海，烟凝隐豹峦。文光临睥睨，斗柄近阑干。菊澹诗情净，萸馨酒量宽。登台怀桂棹，煮茗羡江湍。凤翥毛抟彩，龙骧血洒汗。弯弓不尚革，走笔自飞翰。饬己一诚格，齐民万念攒。焚香读周易，鸿渐喜于磐。
喜雨纪事复张道长
作者：舒辂
朝代：清

夏木森森鸣播谷，村农拥耜待耕作。膏田未泽莫乘时，举首云霓心如灼。蠲济飞章方入告，难堪旱魃重为虐。重膺宠命在封疆，感召未能责岂薄。行祷省躬虔对神，龙潭祝水步初却。油然倏尔幔长空，殷殷雷声飞电烁。甘霖日夜续倾盘，四野田畴苍漠漠。处处蓑锄忙陇亩，新苗秀发欢奚若。幸叨天鉴降鸿庥，协气和声通寥廓。海甸清平民业安，与君正好欢杯酌。凛然感应勉忠诚，报国唯期切民瘼。从此及时雨泽绵，一封大有奏天阁。
恭纪惠献贝子王平定浙闽功迹颂言
作者：舒辂
朝代：清

简膺虎竹出天潢，重倚长城奠楚疆。越海移幢游釜纵，闽封提旅丑蛮张。肤功巳奏题铜柱，圣虑无烦宠凤章。南国祇今遗泰泽，金环千载映辉煌。功仁积累后昌宜，莲幕重开制两师。浙水闽山隆旧祀，彝樽龙勺仰新祠。香飘汉末浮龙黼，璧耀牛墟引凤旗。槎使同疆逢盛典，未兴趋事共讴诗。
恭纪惠献贝子王平定浙闽功迹颂言·其一
作者：舒辂
朝代：清

简膺虎竹出天潢，重倚长城奠楚疆。越海移幢游釜纵，闽封提旅丑蛮张。肤功巳奏题铜柱，圣虑无烦宠凤章。南国祇今遗泰泽，金环千载映辉煌。
恭纪惠献贝子王平定浙闽功迹颂言·其二
作者：舒辂
朝代：清

功仁积累后昌宜，莲幕重开制两师。浙水闽山隆旧祀，彝樽龙勺仰新祠。香飘汉末浮龙黼，璧耀牛墟引凤旗。槎使同疆逢盛典，未兴趋事共讴诗。
九日饮王山长斋
作者：舒逢吉
朝代：清

雁声嘹呖过西楼，共客长安我独愁。自荐羞怀丞相刺，仙登喜共故人舟。频斟绿蚁凝双眼，谁把黄花插满头。取醉莫嫌归路晚，一钩斜月正凌秋。
挽张小圃联
作者：舒鸿仪
朝代：清
体裁：联

一见便倾心，记否芳草烟波，曾对湘江吟夜月；两年重聚首，正是满城风雨，忽惊辽海堕文星。
挽张之洞联
作者：舒鸿贻
朝代：清
体裁：联

本经术作名臣，报称无他，精诚直达九霄上；待僚属如弟子，瞻依顿失，须颜犹在五云中。
挽张百熙联
作者：舒龙标
朝代：清
体裁：联

力展乾坤得要领，先贯通南北方血脉，整顿亚岁舆图，地轴忽倾颓，山水三千惨无色；气吞云梦是寻常，更吸尽东西国文明，输入支那学界，春风遽衰歇，生徒十万哭同声。
恭和御制雨中至喀喇河屯元韵
作者：良诚
朝代：清

滦阳仙馆驻霓旌，雨浥轻尘不记程。官树两行环左右，塞山半里判阴晴。樵声断续微风动，村舍参差夕照横。襟袖霏霏自流爽，皇仁泽物与时行。
和白晓月题半山庵壁诗
作者：色他哈
朝代：清

帐冷衾寒怨阿谁，柳烟花雨总成悲。怕看春草当窗绿，别后珠帘尽日垂。塞外马嘶青海月，闺中人动白头悲。可怜别后庭前柳，一样黄昏带月垂。
因委查哈密新屯水源开渠入山，题诗四首 其一 榆树沟
作者：色桐岩
朝代：清

催骑几折出深山，入耳泉声响尚潺。新树渐增垂两岸，故渠初浚带双湾。桑麻自此周原野，沙漠于今列阓阛。夷汉皆趋畎亩事，虽然绝塞乐安闲。
因委查哈密新屯水源开渠入山，题诗四首 其三 水亭
作者：色桐岩
朝代：清

山中宜水水宜亭，水涌山头若建瓴。年久溜穿三峡石，夜深光碎一天星。气连银汉形分白，痕入苍烟界破青。我爱泉声清不寐，毡庐伏枕耐心听。
因委查哈密新屯水源开渠入山，题诗四首 其二 艾底尔回庄
作者：色桐岩
朝代：清

几处回庄隔短藩，深山始信有桃源。两行弱柳迎幽客，一带清溪抱碧园。流水纵横频欲枕，野花寂寞总无言。浓阴夏日欣游此，车马由他世外喧。
因委查哈密新屯水源开渠入山，题诗四首 其四 雪莲坪
作者：色桐岩
朝代：清

群山嶒峨岭西东，山势峥嵘形不同。扑面轻飙秋夕里，凝眸积雪腊辰中。灵泉波浪疑通海，峡水潆洄若挂空。往日狂流归野潦，于今畎亩羡施功。